Heuning :: kort dagstukkies 2022
Daaglikse Heuningdruppels 2022
"Maar God, U is bereid om te vergewe, U is vol goedheid en ontferming, U tree met deernis en liefde op. Daarom het U hulle nie aan hulle eie lot oorgelaat nie." (Neh. 9:17, Die Boodskap) "In U barmhartigheid het U hulle gered, keer op keer." (Neh. 9:31) Ja, keer op keer staan die Here met oop arms gereed om die verlore kind terug te verwelkom. Hy kom ons uit sy genade en jammerte tegemoet, omhels en soen en vergewe ons, trek vir ons nuwe, skoon klere aan en maak 'n fees gereed om ons terugkoms te vier, net soos die pa van die verlore seun. Daar is altyd weer 'n kans om op te staan. Daar is altyd weer 'n kans om terug te draai. Daar is altyd weer 'n kans om oor te begin. Want ons God is geduldig, genadig, barmhartig, lankmoedig en vol liefde. En dis ook hiervoor dat Nehemia-hulle die Here eer in die Neh. 9 lofsang. Die verlore seun het al sy waardes oorboord gegooi, sy rug gedraai op sy pa en tussen die varke beland. Die klomp oor wie Nehemia praat, was opstandig, hulle het hardkoppig hulle rug op die Here gedraai, hulle het geweier om te luister na Hom, hulle het vergeet van die wonderdade wat Hy vir hulle gedoen het, hulle het 'n kalfsbeeld aanbid, skandelike dinge gedoen, hulle was moedswillig en ongehoorsaam – oor en oor! En keer op keer het die Here hulle gered en vergewe en hulle nie aan hulle eie lot oorgelaai nie. My vriend, dís wie God is – genadig, barmhartig, geduldig. Dalk het jy weer geval, nog 'n keer verdwaal, weer jou eie pad gevat, weer geweier om jou lewe aan Hom oor te gee. Kom weer terug! Laat Hy weer jou sondes wegwas. Laat Hy weer jou oortredinge uitvee. Laat Hy weer jou harde hart sagmaak. Laat Hy weer sy liefde oor en in jou uitstort. "But sin didn't, and doesn't, have a chance in competition with the aggressive forgiveness we call grace. When it's sin versus grace, grace wins hands down." (Rom 5:20, The Message) Ek verstaan dit nie. Dit gaan my verstand te bowe. Nogtans is dit die waarheid! ~ Wilna Botha, 26/05/2022
Ek het tot die slotsom gekom dat kommunikasie wat deur tegnologie geskep word, ons in 'n groot mate ongelooflik benadeel. Ek wonder soms of ons regtig nog die vermoë het om te dink en te redeneer, want ons word deur 'n onsigbare monster meegesleur. Stap saam met my deur 'n paar gedagtes.
* Waar kry jou nuus? In die "ou dae" is nuus uitgevis, en dan noukeurig ondersoek, getoets en deur kruisverwysings bevestig. Jy kon dit dikwels glo. Vandag is daardie proses hopeloos te stadig, want teen die tyd dat dit reg is om te publiseer, is dit stokou nuus. Sosiale media het die grootste nuusbron geword, en nou eet ons alles vir soetkoek op. Verlede jaar word daar berig van 'n tienling wat gebore is, maar hulle is skoonveld. Mnr. die joernalis hou egter voet by stuk dat die berig waar was en dat die klompie nou ontvoer is. So belaglik! Maar kom ek vertel jou van 'n ander nuusbron, nl. die Bybel. Die Bybel is propvol insidente, berigte, nuus en baie inligting, en daardie gebeure kon nog NOOIT verkeerd bewys word nie, nie een enkele ding nie, inteendeel, opgrawings het verskriklik baie feite bevestig.
*Waar kry jy jou lewenslesse? O jitte, daar is duisende mense wat graag vir jou wil vertel hoe die lewe werk, en hulle ry graag in die motor met die "dashcam" en praat sommer 'n klomp strooi, en dan versprei dit soos 'n veldbrand. Maar kom ek gee jou 'n goeie bron van inligting. Gaan lees Spreuke en Prediker, en jy sal lewenslesse kry vir elke ding waaraan jy kan dink.
*Waar kry jy jou vertroosting? Ons word almal een of ander tyd deur slegte dinge getref, en dan smag ons na vertroosting. Ja, daar is baie dinge waarmee mense ons kan help, maar tog het ek al male sonder tal gehoor dat mense die maklikste deur daardie tye gekom het toe hulle by Jesus se voete gaan sit het. Hy droog al ons trane af, en hy is 24uur per dag beskikbaar.
* Waar kry jy jou inspirasie? Ai, die nuutste woord wat ek hoor is "influencers". Selfaangestelde "kenners" wat daagliks goed op sosiale media plaas, duisende navolgers lok, en dan nogal 'n gawe inkomste daaruit verdien op sommige sosiale media platforms. Wel, daar is niemand beter om ons te inspireer as Jesus nie, loop net agter Hom aan.
* Waar kry jy jou opinies? Met die entstof het mense wyd agter ander aangedraf wat enigiets kon kwytraak en mense glo dit. Jy sien, as jy iets wíl glo, sal daar iemand wees wat dit vir jou sal vertel. Miskien gaan ek nou bietjie tone trap, maar hoor maar my gedagte. As die entstof dan nou die merk van die dier is, kan ons en ons nageslagte tot in lengte van dae maar daardie tekste uit die Bybel skeur. Moet wees, want daardie "gevaar" is immers nou iets van die verlede. Ek sien die mense is nou skielik stil oor dit. Oppas om nie die Bybel te misbruik vir verdraaide opinies nie.
* Waar kry jy rigting vir jou lewe? Ek sien ongelukkig dat ouers al hoe meer afwesig raak in hulle kinders se opvoeding, dan soek kinders dit op die verkeerde plekke, want daar is nie 'n rolmodel nie. Daardie taak word so graag op ander instansies afgeskuif, ja selfs op die kerk, en natuurlik die skool. As die ouers onttrek is dit 'n ramp.
* Waar kry jy raad vir moeilike situasies. Ja sielkundiges het sonder twyfel 'n rol, maar weereens het die Bybel ál die antwoorde vir elke situasie. Gaan toets dit gerus, die Bybel is presies net so relevant vandag as toe dit geskryf is.
* Waar kry jy jou doel, (purpose)? Een van die ergste dinge wat met 'n mens kan gebeur, is as hy dink hy het nie meer 'n doel nie. Die rede daarvoor is dat mense kyk na ander se prestasies, en rykdom, en lewensstyl, en goed wat op die televisie opgedis word, dan verloor mense hulle identiteit. Nee, die Here het 'n plek en 'n rol vir elkeen, en elkeen se talente is ewe kosbaar en nodig. Soms moet ons bietjie wag om dit te ontdek, maar moet tog nie passief gaan sit nie. Probeer eerder elke ding onder die son en kyk wat werk.
* Waar soek jy God se stem? Ons almal ervaar soms daardie stilte, maar dis nie omdat die Here stil is nie, dis al die geraas om ons wat so oorverdowend is dat ons Hom nie hoor nie. En dan gaan soek mense selfaangestelde "profete" wat nie gou genoeg raad kan gee nie. Ja ek glo absoluut in die gawe van profesie, maar ek glo min van hierdie mense wat dit beoefen. Gaan sit eerder net doodstil en luister, en bid, en lees die Woord, en wag. Ja, jy moet wag, soms baie lank. Dan hoor jy.
* Dis duidelik dat die Here ál die antwoorde het, op ál ons situasies. One stop service. ~ Willem Botha, 25/05/2022
"Dit is U! U alleen is Here! ... U is die Here wat vir Abram gekies het ... en sy naam Abraham gemaak het. U het met hom 'n verbond gesluit ... en U het u belofte nagekom; U is betroubaar." (Neh. 9:6-8) Hier is die volgende aspek waarvoor Nehemia-hulle die Here prys en eer in daai lang lofgebed van Nehemia 9: God is betroubaar en wat Hy belowe sal Hy doen. Hy hou altyd sy woord en Hy hou sý kant van die ooreenkoms wat Hy met Abraham gesluit het. Die verbond wat God met Abraham gesluit het, het drie beloftes ingehou: die beloofde land, die belofte van 'n groot nageslag en die belofte van seën. (Gen. 12:1-3 & 7) Die verbond het egter 'n voorwaarde gehad: hulle moes die Here dien en gehoorsaam wees aan Hom, hulle moes die wet nakom, hulle moes Sý pad volg. Met ons het God 'n nuwe verbond gesluit – sy belofte aan ons is vergifnis van sonde, verlossing en vryheid wat lei tot die ewige lewe. Hy belowe dat Hy sy Gees in ons sal gee om ons te help en te lei, dat sy wet op ons hart geskryf sal wees, dat ons Hom persoonlik en intiem kan ken. "Hulle almal, klein en groot, sal My ken. Oor hulle ongeregtighede sal Ek genadig wees en aan hulle sondes nooit meer dink nie." (Heb. 8:11-12) En dit alles sonder 'n voorwaarde. Hy gee dit verniet en gratis aan almal wat glo. Dis sy belofte vir ons. En ons weet wat God belowe sal Hy deurvoer. Wat Hy sê sal gebeur. "Elke belofte van God is betroubaar." (Spr. 30:5) Elke woord van die Here is waar en suiwer en het die toets van die tyd deurstaan. "Die Ewige van Israel lieg nie en Hy verander nie van gedagte nie, want Hy is nie 'n mens dat Hy van gedagte sou verander nie." (1 Sam 15:29) Hy is gister, vandag en môre dieselfde. "Ek, die Here, het nie verander nie." (Mal 3:6) Daarom kan ons, net soos Nehemia-hulle dit uitjubel: Dit is U! U alleen is Here! U het ons gekies. U het 'n nuwe verbond met ons gesluit. U kom u beloftes na. U is betroubaar! ~ Wilna Botha, 24/05/2022
Daar is iemand wat vandag verskriklike slegte tyding gekry het. Nee ek praat nie van iemand spesifiek wat ek ken nie, maar volgens statistieke het daar in die afgelope uur ongeveer 6400 mense wêreldwyd gesterf. Dis ongeveer 153000 mense vir die dag. Daar het dus derduisende mense vandag slegte tyding ontvang en is in uiterste rou gedompel. Daar is kinders, bejaarde mense, broodwinners, mense wat van honger dood is en vele wat eintlik net totaal ontydig dood is. Wat 'n depressiewe gedagte is dit nie! Maar hier is 'n vraag wat baie baie erger is as mens daaraan dink. Hoeveel van daardie mense is vandag in die hemel?
"Toe vra iemand Hom: "Here, is dié wat gered word, maar min? Hy sê vir hulle: Span al julle kragte in om by die smal deur in te gaan. Baie, verseker Ek julle, sal probeer om in te gaan, maar sal dit nie regkry nie." (Luk.13:23-24)
Sjoe, baie gaan dit nie regkry nie want hulle glo eenvoudig nie, of leef roekeloos, of weier om Jesus as hulle verlosser te aanvaar. Maar hierdie teks is eintlik skrikwekkend waar as dit sê baie gaan PROBEER, maar faal in hulle poging. Hierdie teks roer my al vir jare, want ek weet nie of ek hard genoeg probeer nie. Sê nou die Here sê: Ek ken jou nie...
"Dan sal Ek openlik vir hulle sê: Ek het julle nooit geken nie. Gaan weg van My af, julle wat die wet van God oortree." (Mat. 7:23)
Ek kan nie EEN ENKELE wet nakom nie, nie een nie, want op een of ander manier oortree ek alles, al probeer ek hoe hard. Die ergste is dat ek nie eers altyd regtig hard probeer nie!
Nou ja, ons ken gelukkig wel die res van die storie en ons ken die regte antwoord met al die tekste wat daarmee saamgaan, en dit is dat alles opgesluit lê in genade en nie in dade nie (dit ook). Goddank!
Maar eers terug na die statistieke wat vir ons wys teen watse tempo mense sterf. Vertroos ons nie graag onsself met die wete dat iemand nou in die hemel by die Here is nie? Laat dit ons nie soveel beter voel as ons vir seker weet dat daardie persoon se saak met die Here reg is nie? Natuurlik, vernaam as dit 'n vriend of familie is. Maar wat van die res? Wat van diegene wat ons ken, saam met ons werk en met wie ons paaie daagliks kruis? Maak dit vir jou saak dat jy wéét dat iemand nie die Here ken nie? Dis 'n moeilike vraag, maar hier is nóg 'n moeiliker vraag. Maak dit vir jou genoeg saak om iets daaraan te doen? Iemand het eendag gesê dat jy net in twee situasies moet getuig, en dis in die Bybel opgeteken. "... verkondig die woord; hou daarmee vol, tydig en ontydig" (2Tim.4:2)
Tydig en ontydig... Altyd, sonder ophou. ~ Willem Botha, 23/05/2022
Iets wat my opval in die lang lofprysing in Neh. 9 is hoedat die Here geprys en gedank en geëer word vir dít wat Hy in die verlede gedoen het. In die loflied vertel hulle weer hoedat die Here hulle voorvaders se nood raakgesien het en hoe Hy hulle hulpgeroep gehoor het. Hulle dink weer terug hoe Hy uitkoms gegee het, hoe Hy gesorg en voorsien het. Daar was 'n wolkkolom om rigting aan te wys, 'n vuurkolom om die pad te verlig in die donker. Daar was manna vir die honger, daar was water vir die dors. "Veertig jaar lank het U vir hulle gesorg, hulle het niks kortgekom in die woestyn nie. Hulle klere het nie verslyt nie, hulle voete het nie geswel nie." (Neh. 9:21) Dit vul my ook met dankbaarheid en hoop wanneer ek terugkyk na die verlede en onthou. Ek onthou dat daar 'n tyd was wat die begroting op papier nie uitgewerk het nie, al het ons die sommetjies oor en oor gemaak. En tog was daar genoeg, want die Here het die daaglikse brood voorsien. Ek onthou dat daar 'n tyd van rou was waar die trane nie wou ophou en die verlange al hoe erger geword het. En tog het daar weer vreugde deurgebreek, want die Here het vertroos en trane afgedroog. Ek onthou dat daar 'n tyd van pyn en bekommernis oor gesondheid was. En tog het die Here se genesing en vrede wat alle verstand te bowe gaan gekom. Ek onthou dat daar 'n tyd van vrees en depressiewe gedagtes was toe alles donker gelyk het. En tog het die Here moed en hoop stukkie vir stukkie teruggebring en Sy lig laat deurbreek. Ek onthou dat daar 'n tyd van skaamte en skuldgevoelens was. En tog het die Here sy genade en vergifnis kom uitstort en vryheid gebring. Kyk gereeld terug waar jy was, nie om jouself te bejammer of om te tob en vas te val in die verlede nie, maar om te onthou hoedat die Here jou gedra het, hoedat Hy "eer gee in plaas van smart, vreugde in plaas van droefheid, blydskap in plaas van hartseer" (Jes. 61:3). "... flowers in place of their sorrow, olive oil in place of tears, and joyous praise in place of broken hearts", soos wat 'n Engelse vertaling dié teks gee. Sing dan 'n lof- en danklied oor sy goedheid, sy genade, sy voorsiening en weet dat Hy alles ten goede laat meewerk het en dat Hy dit weer en weer sal doen. ~ Wilna Botha, 19/05/2022
Hoe dom kan een mens wees? Hoeveel keer moet jy jou kop teen dieselfde muur stamp? Hoekom oor en oor 'n "sucker for punishment" wees? Wanneer leer mens? Nee jong, seker nooit. Ek praat natuurlik van myself. Elke aand klokslag sit ek die TV op die 7 uur nuus, elke aand 7 uur vererg ek my bloedig vir mense, elke aand om 7 uur laat ek toe dat slegte nuus en negatiewe insidente wat opgedis word, my lewe versuur. En elke aand, so ongeveer 3 minute na 7, sit ek die TV op 'n ander kanaal. Selfpyninging se Moses. Ek sê gisteraand vir vroulief dat ek SO begeer dat die hoofberig net één keer goeie nuus sal wees, maar dit gebeur nie. Nou kom ek verduidelik hoekom ek dink ek is so dom. Ek kan hoegenaamd glad nie onthou wat die inhoud is van één enkele berig wat verlede week opgedis is nie, nie één nie, en vanaand s'n sal ook oor drie dae vergete wees.
Kyk net wat is die Here se raad hieroor, in Dawid se woorde:
"As jy ontsteld raak, moenie sondig nie; dink in stilte daaroor na as jy gaan lê, en laat dit daarby! Sela" (Ps. 4:5)
Mense se manewales beteken niks, hulle opinies ook nie, en al wat hierdie dinge regkry is om my te laat vergeet dat die Here in beheer is in slegte tye, sowel as goeie tye. Hoekom kyk ons nie net 'n oomblik weg van die slegte van hierdie wêreld, en eerder op na die Here toe nie? Hoekom kyk ons na die voorspoed van diegene wat boos is? Dink ons regtig hulle is vreeslik gelukkig? Kyk wat sê Dawid 'n entjie vêrder:
"U het my reeds groter vreugde laat belewe as wat daar is by mense wat koring en wyn in oorvloed het." (Ps. 4:8)
In vers 4 sê Dawid dat jy rustig oor alles moet nadink as jy gaan lê, en vers 9 sal vir jou en my waar word.
"Nou sal ek onbesorg gaan lê en dadelik aan die slaap raak, want, Here, U alleen laat my veilig woon." ~ Willem Botha, 18/05/2022
"Dit is U! U alleen is Here! U het die hemel gemaak, die hoogste hemel en sy hele leërmag, die aarde en alles daarop, die oseane en alles daarin. U laat almal lewe; die hemelse leërmag buig voor U." (Neh. 9:6) As mens in Nehemia 9 daai lang lofgedig/lofgesang/lofgebed lees, is die eerste ding waaroor die Here geprys word, die skepping. Vir my is dit ook een van dié dinge wat my in verwondering laat staan voor die Here, wat my hart laat warm word, wat my laat besef hoe groot en magtig God is. Ons was nou die dag in Golden Gate en Clarens omgewing en die natuurskoon, die berge en rotsformasies, die herfskleure van die bome, die goue velde het my laat uitroep: Dit is U! U alleen is Here! U het dit alles gemaak! Wanneer jy die maansverduistering van so paar oggende gelede beleef, of asemloos na die sterre kyk, of wanneer jy op 'n hoë berg staan en tot in die verste vêr kan kyk, of na die voortdurende golwe van die see staar, of opkyk na 'n donderende waterval, of verstom staan oor die kleurespel van 'n sonsondergang of 'n reënboog sien dan kan jy nie anders as om uit te roep: Dit is U! U alleen is Here! U het dit alles gemaak! As jy die geritsel van die blare hoor, of sien hoe herfsblare stadig grond toe sweef, of 'n blomme-veld sien waar niemand die saad gesaai het en plantjies natgegooi het nie, dan sal jy stilweg sê: Dit is U! U alleen is Here! U het dit alles gemaak! As jy sien hoe 'n olifant sy ore flap, of in die oë van 'n klein hondjie kyk, of sien hoe 'n kameelperd sy nek strek om hoë blare by te kom, of 'n leeu hoor brul, of die vroegoggend getjirp van die mossies hoor, dan wil jy sing: Dit is U! U alleen is Here! U het dit alles gemaak! As jy boonop besef dat God dit alles geskep het deur net te sê dat dit daar moet wees en dit was daar, as jy besef Hy het alles gemaak uit iets wat ons nie kan sien nie (soos Heb. 11:3 sê) dan sal jy saam met die engele, saam met die son en maan en sterre, saam met die seediere en die oseane, saam met die weerlig, die hael, die sneeu en die miswolke, saam met die berge, al die heuwels, vrugtebome en al die diere, saam met konings, vorste en regeerders, saam met jong manne en meisies, saam met grysaards die Naam van die Here prys, want sý Naam alleen is hoog verhewe, Sy Majesteit strek oor die aarde en oor die hemel. (Ps. 148) ~ Wilna Botha, 17/05/2022
"Hou jou besittings op sewe, selfs ag plekke, want jy weet nie watter teëspoed oor die land kan kom nie." (Pred. 11:2)
Ja teenspoed kán jou tref, want die Bybel sê so. Ek sê die volgende vreeslik versigtig, want ek weet mense wat die volgende aanhang bedoel dit in opregtheid en ek mag dit nie kritiseer nie, maar Ps 91 waarborg nie ewigdurende voorspoed nie!
Maar hier is ons nou in 2022, en teenspoed het die land getref die afgelope twee jaar, nee wag, sommer die hele wêreld! Wie op aarde het dit verwag? Selfs die mense wat as vals profete graag voorspellings waag, het nie hiérdie ding sien kom nie! Ons leef in interessante tye, want ek en jy het dinge beleef wat 'n mens regtig verstom, en ons gaan nog vele verrassings kry in ons lewens.
As jy oud genoeg is, het jy deur die tyd van die tweede-wêreldoorlog (met die atoombomme daarmee saam) geleef, dalk selfs deur die groot depressie van 1933, die Angola oorlog, die 9-11 krisis in Amerika, massiewe tornado's wat plekke verwoes het, tsunami's (genade wie het ooit selfs daarvan gehoor?), die kernramp in Chernobyl, aardbewings, die uitbreek van Vigs, die Steinhoff sage wat duisende mense in 'n oogwink verarm het, massiewe oorstromings en vele dinge wat mens nie gedink het in jou tyd kan gebeur nie. Die Bybel sê onomwonde dat jy elke dag gereed moet wees vir rampe.
Toe ek verlede week hierdie teks raaklees, het ek besef hoe kragtig hierdie paar woorde is. "Hou jou besittings op sewe, selfs ag plekke, want jy weet nie watter teëspoed oor die land kan kom nie."
Ek het 'n paar dinge besef toe ek dit lees.
* Beplan so goed as wat jy kan, moenie dink jy is verhewe bo dit nie.
* Hierdie verskrikking tref Christene, sowel as ongelowiges.
* Ons wêreld met sy tonne tegnologie, is steeds nie bestand teen elke gebeurlikheid nie.
* Bykans geen politici se beloftes dat hulle in beheer is, hou water nie.
* Ten spyte daarvan dat so 'n ramp álmal kan tref, sal daar gewetenlose mense wees wat jou nog verder sal uitbuit.
* Daar is níks in plek by die owerhede, wat jou gaan help as jy in jou diepste nood is nie.
* As iets groots in jou leeftyd gebeur, kan dit wéér gebeur.
* Jy het vriende en familie nodig. Jy het ook 'n stewige ondersteuningstelsel nodig.
* Sorg dat jy in 'n goeie verhouding is met almal wat jou pad kruis, jy gaan dalk op iemand se knoppie moet druk.
Nou ja , dit klink baie negatief, maar die volgende is ook waar.
* Daar is mense wie se goedheid jou sal verstom.
*Daar is mense wat hulleself te na sal kom om ander te help.
* Waar rampe kom, bring die Here altyd weer genesing in 'n land.
* Al gaan jy deur die donkerste dieptes, is die Here steeds net 'n uitroep ver.
*Die mens het 'n bonatuurlike vermoë om die ergste van erg te oorleef en deur te druk.
* Laastens, jy het báie meer krag wat in jou opgesluit lê, as wat jy in jou wildste drome kan dink. ~ Willem Botha, 16/05/2022
Ek haat dit om laat te kom as ek 'n afspraak met iemand het, of op 'n bepaalde tyd iewers moet wees. Ek raak ook nogal omgekrap as mense nie betyds is as ons 'n afspraak het nie. Ons het altyd gewag in die weermag, maar ek het geen idee waarvoor ons gewag het nie, seker vir beter dae. O jitte en om te wag vir 'n brief was wreed, en dan moet jy boonop 'n klomp push-ups doen vir elke brief. Gewag vir die bus, gewag vir kitskos wat glad nie kits is nie, gewag vir naweke om aan te breek, gewag as die kinders laat is as ons skool toe moes ry.
Maar toe kom tegnologie en foeter ons persepsie van tyd heeltemal op. Die internet is altyd stadig! Alles raak net so verskriklik stadig!
En nou is die Here ook gewoonlik effe stadig, volgens ons. Ons bid, dan wag ons lank, sommer baie lank, so lank soos 'n uur, of 'n dag, of dalk selfs 'n week, maar dan maak ons ander planne. Nee wat, die Here gaan nie reageer nie, kom ons soek 'n ander teksvers wat vinniger resultate belowe. Of kom ons begin 'n ellelange gebedsketting, want dan "hoor" die Here dalk vinniger. Of wat van die "profeet" hier onder in die straat, want kyk dié ou laat dinge blitsvinnig gebeur! Of nog beter, ons begin sommer self solank die dinge in plek kry wat ons glo die Here in elk geval gaan laat gebeur, want die nuutste teksvers (van die Here af natuurlik) bevestig dit.
Genade, sou jy kon uithou soos Abraham en Sara? Hulle moes verskriklik lank vir 'n kind wag, maar die Here het sy woord gehou, net soos Hy steeds sy woord hou en dit tot in ewigheid sal doen. Wag op die Here.
"Uit die dieptes roep ek na U, Here, luister tog na my, Here, hoor tog my hulpgeroep. As U ons sondes in aanmerking sou neem, Here, wie sou dan nog bestaan? Maar by U ís daar vergifnis: daarom word U steeds gedien. Ek stel my vertroue in die Here, ek vertrou op Hom, ek wag op die vervulling van sy woord. Ek wag op die Here meer as wat die wagte op die môre wag, wagte op die môre. Wag op die Here, Israel, want by die Here is daar troue liefde, by Hom is die verlossing seker. Hy alleen sal Israel verlos van al sy sondes." (Ps. 130)
Wag nog, glo nog, vertrou nog, byt nog vas, maar bid steeds, en doen wat jy moet doen, maar moenie sy werk wil oorneem nie. Sy tyd is sy tyd en Hy verduidelik nie sommer vir ons waarmee Hy besig is nie, maar as jy terugkyk in jou lewe, sal jy saamstem dat Hy altyd betyds was. ~ Willem Botha, 12/05/2022
Ek het al baie vir ouens gevra of hulle lief is vir hulle vrouens, dan sê almal JA! En as ek vra of hulle van hulle vrouens hou, dan is sommige maar stil. As jy vandag vir my vra of ek vir myself lief is, dan sal ek seker op so 'n half mankoliekige manier JA sê, maar as jy vra of ek altyd van myself hou, dan is die antwoord klinkklaar NEE!
Ek ken my tekortkominge alte goed. Ek raak maklik opvlieënd, sommer maklik nors en beduiweld, ek praat hopeloos te veel, ek kan maklik kwets met woorde, ek sê maklik dat ek dit of dat (of iemand) haat, en ek voel soms lekker onvergenoegd met myself. Hierdie dinge kan ek seker nog op 'n manier maar aanvaar en sê almal is so. Maar daar is 'n lelike kant waarmee ek nogal sukkel, en Paulus beskryf dit op 'n manier wat ek dink dis nét vir my geskryf.
"Ek weet immers dat die goeie nie in my woon nie, nie in my sondige aard nie. Daar is by my wel die wil om die goeie te doen, maar ek doen dit nie. Die goeie wat ek wil doen, doen ek nie, maar die slegte wat ek nie wil doen nie, dit doen ek." (Rom. 7:18-19)
Sjoe, hy slaan die spyker op die kop, en hy praat natuurlik hier van sondes. Ek draai myself vas as ek onthou dat die Here sê dat ons dit moet bely en laat staan, en dat ons Heilig moet wees want Hy is Heilig. En voorts sê Hy jy moet aan ander doen wat jy aan jouself gedoen wil hê. Nie eers te praat van 'n rein en skoon lewe nie.
Ek gaan jou 'n vreeslike ding sê, en dis dat daar tye kom wat ek wonder of ek regtig 'n Christen is, en of ek regtig gered kan wees. Eintlik maak hierdie dinge my moedeloos, maar soos wat dit God se aard is, kom Hy altyd met woorde wat ons laat verstaan dat genade groter as sonde is.
"Ek, ellendige mens! Wie sal my van hierdie doodsbestaan verlos? Aan God die dank! Hy doen dit deur Jesus Christus ons Here." (Rom. 7:24-25)
Jy voel dalk ook soos ek, en dan wil ek vir jou (en my) los met hierdie gedagte.
"Wat is nou ons gevolgtrekking oor al hierdie dinge? Dít: God is vír ons, wie kan dan teen ons wees?" (Rom. 8:31) ~ Willem Botha, 11/05/2022
Ná 'n kwart dag se voorlesing uit die wet en 'n kwart dag se sondebelydenis wat gepaard gegaan het met 'n vasdag, het Nehemia-hulle in Neh. 9:5-37 weggetrek met 'n ellelange, wonderlike, hartroerende lofbetuiging teenoor die Here. Ek sien sommige mense sê dis 'n gebed (nogal een van die langstes in die Bybel!). Ek weet nie of dié lofprysing gebid, gesing, voorgelees of uitgejubel is nie, ek weet wel dat dit my hart só warm maak en my met verwondering laat oor wie God is; ek weet wel dat dit my asem wegslaan en my met dankbaarheid vul oor hoe die Here met sy mense werk, hoe Hy weer en weer uitkoms gee en genade betoon, hoe Hy altyd weer vergewe en red, hoe sy geduld, genade en barmhartigheid nooit opraak nie. As jy woorde soek om die Here mee te prys, as jy woorde soek vir 'n nuwe loflied, lees gerus hierdie gedeelte in Nehemia. Dit begin met 'n oproep om die Here te prys, 'n uitnodiging aan die mense om weg te kyk van hulleself en te fokus op die grootheid van hulle God, 'n opdrag om mee te doen aan 'n gesamentlike loflied ter ere van God: "Kom, prys die Here julle God!" (Neh. 8:5) Die Bybel sê in Rom 15:6 ons moet almal eensgesind, uit een mond lof bring aan God. 'n Hele paar Psalms begin juis ook met dié uitroep en uitnodiging: Prys die Here! "Sing saam met my oor die grootheid van die Here en laat ons saam sy Naam prys." (Ps. 34:4) "Al julle volke, klap julle hande; juig tot eer van God met 'n jubelende stem." (Ps. 47:2) "Kom prys die Here. Bring eer aan die Here. Sing vir Hom 'n lied wat jy spesiaal net vir Hom gemaak het. Sing saam met al sy kinders liedere om vir Hom dankie te sê." (Ps. 149:1, Die Boodskap) Kom! Prys die Here julle God! ~ Wilna Botha, 10/05/2022
Ek is uiters geskok in myself oor wat ek nou gaan skryf, en ek wonder hoekom ek geword het soos wat ek geword het. Het ek nie maar dieselfde as "hulle" geword nie?
Ek kyk gisteraand na 'n program oor transito rooftogte, en ek sien hoe uiters koelbloedig hierdie rowers geword het. Hulle neem 'n lewe sonder om twee keer te dink. So word mense vermoor vir 'n selfoon, of daar op die Kaapse vlakte sommer net vir sommer. Doef doef, dood is 'n mens, soms 'n kleuter. Nou sien ek gisteraand hoe van hierdie rowers gevang is en hulle lê geboei op die grond, en ek wonder hoekom hulle nog leef? Waar is die bloed? Hoekom gee die polisie hulle nie hulle eie medisyne nie? Oog vir 'n oog, bloed vir bloed. En ek is geskok in myself, want ek het soos "hulle" geword...
In die weermag is ons opgelei om lewens te neem, in my beroep het ek vir jare wapentuig help ontwikkel, alles om lewens te neem. Ek hou maar my wapen op bystand by die huis, net vir ingeval, en ek wonder soms of die doodstraf nie moet terugkom nie. Dis sommer niks om 'n lewe te neem nie, en alles omdat die samelewing terminaal siek is! En daar begin die Russe sommer net op een dag 'n sinnelose oorlog. Siek!
Hemel, ons leef in 'n veglustige, mag-mal wêreld! Almal wil net veg. Wat is die oplossing? Ons kan maar net bid dat die volgende vir ons waar sal word, lees dit asseblief woord vir woord:
"Daar kom 'n tyd dat die berg waarop die huis van die Here is, 'n blywende plek sal hê bokant die bergtoppe en sal uitstaan bo die heuwels. Die volke sal daarheen stroom, baie nasies sal daarnatoe gaan en sê: Kom, laat ons optrek na die berg van die Here toe, na die huis van die God van Jakob sodat Hy ons sy wil kan leer en ons daarvolgens kan lewe, want uit Sion kom die openbaring, uit Jerusalem die woord van die Here. Hy sal oordeel tussen baie volke, regspreek oor sterk nasies wat ver weg woon. Hulle sal van hulle swaarde ploegskare smee en van hulle spiese snoeiskêre. Die een nasie sal nie meer die swaard teen die ander opneem nie, en hulle sal nie meer leer om oorlog te maak nie. Elke man sal onder sy eie wingerd sit, ongesteurd onder sy vyeboom. Die Here die Almagtige het dit gesê." (Miga 4:1-4)
Hulle sal van hulle swaarde ploegskare smee en van hulle spiese snoeiskêre. Geweld verruil vir werk.
Mag ons leef om dit te sien! ~ Willem Botha, 09/05/2022
Was jy al in 'n situasie waar jy regtig doodbang was en net geen uitkoms uit daardie aaklige situasie gesien het nie? 'n Vriend het jare gelede sy werk verloor en hy was naderhand totaal raadop en desperaat oor die situasie. Hy het vir my gesê: Willem, dit voel of 'n olifant op my sit. Die Here het egter uitkoms gebring. Dalk was jy al in 'n hoek vasgekeer waar daar net nie meer uitkom kans was nie en geen opsie wil meer uitwerk nie. Miskien is jy nou, op hierdie oomblik, in so 'n situasie. Kom ek herinner jou dat die Here nog nooit verander het nie, Hy is nog presies wie Hy duisende jare gelede was en daarom kan ons met vrymoedigheid die Woord lees en die waarhede op ons leefwêreld toepas, asof Hy dit vanoggend geskryf het.
Ons lees in Eksodus dat die volk uiteindelik in die woestyn in beweeg nadat die Farao vir Moses toestemming gegee het om te trek, maar dan raak die Farao hardkoppig en hy verander van plan. Hy neem sy manskappe en sit die Israeliete agterna. Die lyk of die Israeliete vasgekeer word teen die see en dan word hulle doodsbenoud en wens hulle het nooit getrek nie. Dan kom Moses en bemoedig hulle met die volgende woorde: "Maar Moses het die volk geantwoord: Moenie bang wees nie. Staan vas, kyk hoe die Here julle vandag gaan red, want soos julle die Egiptenaars nou daar sien, sal julle hulle nooit weer sien nie. Bly julle maar kalm. Die Here sal vir julle veg." (Eks. 14:13-14) Sjoe, hoeveel geloof het Moses nie in God gehad nie! Hoe moes sy verhouding met God wees om beloftes namens Hom te maak? Jy sien, net iemand wat homself in totaal oorgee aan 'n Mag groter as hy self, sal dit kan doen, en hoewel ek glo dat Moses dalk self doodbenoud was, het hy absoluut geglo dat die Here vir hulle sal veg. Kan jý hierdie woorde glo? "Die Here sal vir julle veg!" Wel, ek is nie tans in enige desperate situasie nie, maar toe daar ook in my eie lewe uitdagings was, kan ek getuig dat die Here vir my geveg het. En moet nie dink dat die Here net met groot, ernstige probleme vir jou veg nie, Hy veg altyd, en daarom kan jy maar "hensop", jou eie wapens neerlê en die geveg vir Hom los. Maar moenie dink jy het geen verantwoordelikheid in jou eie gevegte nie, doen alles wat jy moet doen, en dán laat jy Hom toe om jou "Egiptenare", en jou "Goliat's" te verslaan. Hier is egter 'n paar woorde wat Moses spreek wat uiters moeilik is om na te volg, en dit is: "Bly julle maar kalm". Nou ja, dít is nogal vir my 'n tameletjie, maar dis dalk beter as om jou dood te spartel. Hy sal vir jou veg. ~ Willem Botha, 04/05/2022
"Die aandag van die hele gemeente was by die wetboek." (Neh. 8:4) Toe die muur om Jerusalem herbou is, is die deure gehang en poortwagte is aangestel. Die hele volk het bymekaargekom en vir Esra, die skrifgeleerde, gevra om die wetboek te bring waarin die Here se bevele vir die volk opgeteken is. Almal was daar. Die voorlesing het vanaf ligdag tot in die middel van die dag voortgeduur. Die hele gemeente se aandag was gefokus op die wetboek. Toe Esra die boek oopmaak, het almal opgestaan en hulle het diep gebuig uit eerbied vir die Here se woord. "Die Leviete het uit die boek, uit die wet van God, voorgelees en dit uitgelê. Hulle het die betekenis weergegee sodat die mense kon verstaan wat gelees word." (Neh. 8:9) Toe ek hierdie gedeelte lees kon ek nie anders as om vir myself af te vra hoe belangrik is God se Woord en wet regtig vir my. Wanneer laas (indien ooit!) het ek 6 ure bestee om dit te lees? Sou ek só lank soos hierdie ouens in die kerk sit en luister na 'n voorlesing uit die Bybel? Het ek al ooit, soos hulle, gekniel en diep gebuig voor die Here by aanhoor van die wet of voorlesing van die Bybel? Ná die voorlesing is die betekenis van die wet vir die mense verduidelik, sodat dit nie net woorde op papier sou wees nie, maar sodat hulle dit kon toepas in hulle lewens. Dís hoekom ons kerkbyeenkomste en Bybelstudie moet bywoon, sodat die betekenis van die Woord vir ons uitgelê kan word, sodat dit ons kan opbou, rigting kan gee aan ons lewens; sodat dit reg en verkeerd vir ons kan uitwys. "Wanneer u woord vir mense oopgaan, bring dit lig." (Ps. 119:130) Oor u Woord is ek so bly soos iemand wat 'n groot skat in die hande gekry het, ek het u gebooie liewer as goud, dis soeter as heuning in die mond, u Woord is die lamp wat my die weg wys, die lig op my pad – so lees ek in Ps. 119 en beaam ek met my hele hart. "Ek kan nie vir U sê hoe lief ek vir al u voorskrifte is nie! Ek dink dag en nag daaroor. Dit gee my 'n groot voorsprong bo al my vyande, niemand kan ooit my kennis van u Woord wegvat nie." (Ps. 199:97-98, Die Boodskap). So paar jaar gelede het ek en Willem al die Bybels in ons huis bymekaargemaak en op dié paadjie gaan uitpak! As ek reg tel is daar 15 in die foto en dit was nie eers alles nie. Sondag het ek sowaar nóg 'n Bybel gekoop! Dis vir my soos 'n groot skat, beter as goud en soeter as heuning! Mag ek dit getrou lees, glo en gehoorsaam. ~ Wilna Botha, 03/05/2022
Gister was Werkersdag, en vandag vier ons dit met 'n vakansiedag deur nie te werk nie. Klink nogal ironies.
Vraag is, hoe voel jy oor werk? Haat jy "werk"? Of haat jy net jou eie werk? Is jy lus daarvoor, sien jy uit, moeg daarvoor, haat jy jou baas? Het jy verlede week goed afgesluit en is jy reg om weer more skouer aan die wiel te sit? Mmm... ek glo die meeste mense voel nie régtig lus daarvoor nie, of hoe?
Nou ja, daar is ongelukkig die wanopvatting dat Adam en Eva se begeerte na daardie vrug in die tuin die rede is hoekom ek en jy moet swoeg en sweet.
"Vir die mens het die Here God gesê: Omdat jy na jou vrou geluister het en geëet het van die boom waarvan Ek jou verbied het om te eet, is die aarde deur jou toedoen vervloek; met swaarkry sal jy daaruit 'n bestaan maak, jou lewe lank; die aarde sal vir jou dorings en dissels laat uitspruit, en jy sal veldplante eet; net deur harde werk sal jy kan eet, totdat jy terugkeer na die aarde toe, want daaruit is jy geneem. Stof is jy, en jy sal weer stof word." (Gen 3 : 17 - 19)
Daardie gedagte is egter nie waar nie, want die opdrag om te werk kom van vóór die sondeval af.
"God het die mens geskep as sy verteenwoordiger, as beeld van God het Hy die mens geskep, man en vrou het Hy hulle geskep. Toe het God hulle geseën en vir hulle gesê: Wees vrugbaar, word baie, bewoon die aarde en bewerk dit. Heers oor die vis in die see, oor die voëls in die lug, oor al die diere van die aarde, ook oor die diere wat op die aarde kruip." (Gen 1 : 27 – 28)
Ons as mensdom het egter maar hierdie ding om te dink die gras is altyd groener aan die ander kant, en ons sukkel met entoesiasme as dit by ons eie werk kom, en wil heeldag net wegvlug daarvan. Totdat ons dit verloor, nè?
As ons egter eerlik daarna kyk moet ons sekerlik saamstem dat werk nie ALTYD sleg is nie, daar ís lekker elemente ook en ons kan vir seker ons werk geniet, dit hang net alles van ons eie houding af. Daar is baie mense wat graag ons werk sou wou hê, as ons dit dan nie self wil doen nie. Hoekom gaan jy werk toe? Wat motiveer jou?
"Gaan kyk na die mier, luiaard, kyk hoe hy werk, en leer by hom. Hy het nie 'n leier nie, nie 'n opsigter of 'n regeerder nie, tog maak hy sy kosvoorraad reg in die somer, versamel hy sy voedsel in die oestyd. Hoe lank gaan jy nog lê, luiaard, wanneer gaan jy opstaan? Nog 'n bietjie slaap, nog 'n bietjie sluimer, nog 'n bietjie handevou en bly lê, en daar oorval die armoede jou soos 'n rower, daar oorrompel die gebrek jou soos 'n inbreker. (Spr. 6 : 6 – 11)
"Toe ons nog by julle was, het ons vir julle uitdruklik gesê: As iemand nie wil werk nie, moet hy ook nie eet nie." (2 Tes. 3:10)
Hierdie gedeelte in Spreuke oor die miertjies is regtig 'n baie kosbare stukkie. Miskien het Salomo eendag langs 'n miershoop gaan sit en hierdie klein gediertes dopgehou en gedink, sjoe, hierdie goedjies is merkwaardig. Hulle werk onverpoos, sonder enige persoonlike voordeel, ongeskoold, onopgelei, sonder 'n toesighouer of 'n baas, sonder dat hulle gedreig word, maar hulle wérk. Boonop is hulle nog geweldig sterk ook. As jy sy grootte in ag neem en kyk waartoe hy in staat is, is hy waarskynlik een van die sterkste dierasies op aarde. Hy kan 'n stokkie dra wat maklik tien maal sy eie lengte is.
*Hy is nie lui nie.
*Hy werk sonder toesig, onverpoos.
*Hy het ongelooflike dissipline. Al gesien hoe loop hulle in reguit rye?
*Hy werk met een uitsluitlike doel, nl. oorlewing!
*Hy sorg vir sy "toekoms" - Hy versamel sy voedsel in die oestyd, maak sy kosvoorrade bymekaar in die somer.
*Hy werk met beplanning, dissipline en 'n toekomsvisie.
'n Vriend het eendag hierdie stelling gemaak: Moet tog nooit 'n ander ou die voorreg ontneem om vir homself te sorg nie. Maar, daar is natuurlik 'n ander kant ook, en dit is dat dit vir vele mense fisies onmoontlik is om te werk, en dan het ek en jy ook 'n verantwoordelikheid om daar te help as dit binne ons vermoë is.
Weet egter ook wanneer genoeg genoeg is, en moet tog nie so agter geld aanhardloop dat jy jou gesin afskeep nie. Daar is deesdae baie mense wat hulleself uitbrand omdat daar te veel druk op hulle is.
Laastens, wees baie baie dankbaar as jy die voorreg het om 'n werk te hê, om inkomste te kan verdien en om fisies in staat te wees om werk te kan doen. Nie almal het daardie voorreg nie. ~ Willem Botha, 02/05/2022
"Onthou tog, my God, tot my voordeel, alles wat ek vir hierdie volk gedoen het." (Neh. 5:19) Toe ek hierdie vers lees, was dit nogal vir my bietjie vreemd. Het Nehemia nou bietjie verwaand en ydel geraak, of matig hy homself nou aan hier by die Here? Het hy die hele tyd net gewerk om raakgesien te word en 'n beloning te ontvang? Ons leer Nehemia ken as iemand met 'n passie vir die Here, vir sy volk en vir die taak wat hy moet doen om die muur om Jerusalem te bou. Ons leer hom ken as iemand wat begeer om die Here se wil te doen en nie terugdeins van gevaar of ontbering of harde werk om dit te doen nie. Die werk wat hy aanpak gaan nie oor homself of sy eie eer en roem nie, dis nie vir sy eie persoonlike gewin nie, hy ontvang nie geldelike beloning daarvoor nie, dit is slegs gerig op die Here se eer en op sy volk se welstand en opbou. Hy het op God vertrou, hy was voortdurend in gesprek met Hom, hy het getrou sy taak waarvoor die Here hom geroep het, in gehoorsaamheid en afhanklikheid uitgevoer. As mens na dié agtergrond kyk, besef mens dit is nie uit verwaandheid dat hy hierdie versoek tot die Here rig nie, maar dit is uit 'n persoonlike verhouding, dit is uit die sekere wete dat hy doen wat die Here van hom verwag. Ons weet wel dat daar 'n beloning wag op dié wat die Here dien. Wat sou die beloning wees? Genade uit die Here se hand, bewustheid van die Here se teenwoordigheid en leiding in jou lewe, vrede dat jy binne die Here se plan vir jou lewe is, tevredenheid wanneer 'n taak goed afgehandel is, vreugde wanneer jy weet dat jy iemand gehelp het. Natuurlik wag daar ook vir ons 'n ewige beloning in die hemel en daarvoor kan ons vra: Jesus, dink aan my wanneer U in u koninkryk kom! "God is nie onregverdig nie: Hy sal julle werk nie vergeet nie en ook nie die liefde wat julle vir sy Naam getoon het deurdat julle julle medegelowiges gedien en nog dien nie." (Heb. 6:10) "Julle weet tog dat die Here elkeen sal beloon as hy iets goeds gedoen het." (Ef. 6:8) "Mag jy 'n welverdiende beloning ontvang van die Here die God van Israel onder wie se vleuels jy kom skuil het." (Rut 2:12) ~ Wilna Botha, 28/04/2022
"Ons het bly bou aan die muur ... Die mense se hart was in die werk." (Neh. 4:6) Nehemia het almal só geïnspireer om te bou aan die muur rondom Jerusalem, dat hulle, ondanks gevaar en teenkanting onverpoos bly werk het. Hulle het gedeel in Nehemia se visie en hulle was bereid om hard te werk. "Hulle het gesê: Kom ons bou! En hulle het die goeie werk aangepak." (Neh. 2:18) Dit gebeur dikwels dat mense 'n besluit neem om iets te doen, om 'n groot taak aan te pak. Iets wat eintlik onmoontlik lyk om gedoen te kry begin hulle met "kom ons bou!", maar kort voor lank verloor hulle stoom en die belangstelling kwyn en die taak kom nie klaar nie. Dit gebeur met geestelike werk, met bedieninge in 'n kerk, met projekte wat 'n omgeegroep aanpak. Dit gebeur ook in die alledaagse werkplek, of met selfopgelegde take in en om die huis. Wat is Nehemia-hulle se geheim? Hulle hart was in die werk. Hulle het aanhou werk asof hulle dit vir die Here self doen. Hulle doen dit uit eerbied vir God, dit gaan oor Hóm en sy eer. Hulle het die einddoel en die belangrikheid van die taak die hele tyd voor oë gehou. Hulle het 'n leier gehad wat 'n voorbeeld gestel het: "Ek het my volle gewig ingegooi by die werk aan hierdie muur" (Neh. 5:16) Nehemia het nie net die werk uitgedink en toe aangegaan met sy eie dinge nie. Hy het self gebou, self hard gewerk, self betrokke gebly. Ons deins partykeer weg van harde handewerk, daar word dikwels neergekyk op mense wat sulke werk doen. Ons wil graag die baas wees, of die een met die mooi uitrusting wat agter die rekenaar sit of voor 'n groot vergadering staan en praat, of die een wat die groot besluite neem en die papiere onderteken. Nehemia was 'n goewerneur in Israel, tydens die ballingskap was hy die skinker in die paleis en tog kom doen hy die harde werk om die muur te bou. Hy waag as't ware sy lewe vir hierdie werk. Die bouwerk was nie benede sy waardigheid nie, hy het moue opgerol en gesweet! Terwyl dit môre lekker vakansiedag is en dit eersdaags ook Werkersdag is, is dit dalk 'n geleentheid om bietjie te dink oor jou werk. Met watter gesindheid pak jy elke werksdag aan? Watter voorbeeld stel jy aan jou kollegas? Is jy trots op dit wat jy elke dag doen – nie omdat dit 'n groot impak maak of baie geld inbring nie, maar trots dat jy jou bes gedoen het, trots dat jy met integriteit gewerk het, trots dat jy nie op mense getrap en geskree en hulle misbruik het nie, trots dat jy meegewerk het om 'n probleem op te los? Is jou hart in jou werk? "Doen wat julle aardse base van julle vra. Moenie skynheilig wees en net werk as hulle vir julle kyk nie. Wees eerlik en werk hard omdat die Here altyd vir julle kyk. Julle wil tog die Here tevrede stel en nie mense nie. Laat mense dit ook sien aan die oorgawe waarmee julle julle werk doen... Want die eintlike Baas vir wie julle werk, is mos Christus." (Kol. 3:23-24, Die Boodskap) ~ Wilna Botha, 26/04/2022
Daar's nie tyd nie, en nog minder is daar geld! Hierdie woorde word daagliks deur mense gebruik (of is dit nou misbruik?). Vroulief het 'n behoefte om net vir 'n uur of twee kwaliteit tyd saam met manlief te spandeer en vra of hulle nie net bietjie kan gaan koffie drink nie, dan rol manlief die verskonings uit. Daar is nie geld nie en ook nie tyd nie! Natuurlik gebeur dit andersom ook. Ek het die volgende (ware) storie lank gelede hier gedeel en gebruik dit graag weer.
Ek neem 'n buurman saam met my op 'n mannekamp na sy egskeiding, wat hom baie hard getref het. Hy kla toe steen en been by die predikant oor sy eksvrou wat so kon geld mors. Sy het dikwels gevra of hulle nie net nou en dan kan gaan koffie drink in 'n restaurant nie. Hy sê toe vir die dominee dat hy twéé blikke koffie kan koop met die geld wat sy vrou wil hê hy moet spandeer op een koppie koffie in die restaurant. Die dominee het hom geamuseerd aangekyk en hom tussen die oë getref met die volgende woorde: Jaaaaaaaa vriend, nou het jy baie koffie, maar nie meer 'n vrou nie! Daardie man was totaal oorbluf!
Nou sê ek vir jou, gaan mors 'n bietjie tyd, en gaan mors 'n bietjie geld! Ja natuurlik is dit nie noodwendig vir almal beskore nie, maar dit is wel by verre vir die meeste mense wat hier lees.
Pred 3:1 "Elke ding het sy vaste tyd, elke ding in hierdie wêreld het sy tyd..." So sê die Prediker. Maar vir jou en my is dit gewoonlik nie waar nie, want ons spandeer te veel tyd aan OORLEEF, en te min aan LEEF. Daar is 'n verhaal van 'n man wat vertel dat die beste dag in sy lewe was toe sy (afwesige) pa hom as tjokkertjie geneem het om te gaan visvang. Baie later jare het hulle op sy pa se ou dagboek afgekom op die volgende inskrywing : "Another day wasted, went fishing with Johnny."
So tragies. Weet jy vriend, elke geleentheid wat jy nie gebruik het om iets lekkers saam met jou geliefdes te doen nie, is verlore, vermorste tyd. Jy kan daardie dag se geleenthede nooit weer terugkry nie.
Gaan "mors" 'n bietjie tyd. Gaan fliek, gaan 'n naweek weg (al is jy brandarm), gaan drink 'n koffie in 'n koffiewinkel, gaan loop in 'n parkie, gaan op 'n foto uitstappie, al is dit met 'n selfoon, gaan asem bietjie vroegoggend lug in. Gaan mors daai tyd, voordat dit heeltemal vermors is.
Wees tog versigtig dat jy nie op jou oudag net met 'n paar blikke koffie oorbly nie! ~ Willem Botha, 25/04/2022
Dit voel vir my of ek op die oomblik deur 'n vuil venster na die wêreld kyk, want hoewel ek die dag tot dag dinge in die lewe raaksien, begin dinge meer en meer buite beheer lyk en my toekomsvisie dreig om te vervaag. En as ek nou net 'n klein bietjie moeite doen, kan ek myself in negatiwiteit verdink en dan maar net sowel die gordyn voor hierdie vuil venster toetrek, in 'n hoekie gaan sit en sommer net boedel oorgee. Ek hoef jou nie te herinner dat die Russe veglustig is nie, dan ons land besig om te faal nie, dat ons regering hoegenaamd nie meer regeer nie, en dat groot dele in Natal totaal verspoel het nie. Ons kan maklik op 'n hopie gaan sit en vra: Waar sal ons hulp vandaan kom? Maar tog is daar 'n ander kant ook en ek moet myself maar die vraag afvra of ek op die ashoop wil leef of nie, want in die lewe is daar 'n konstante gestoei om een of ander balans te handhaaf.
Newton se derde wet verklaar : "Vir elke aksie is daar 'n gelyke en teenoorgestelde reaksie."
Dis so waar in ons lewe, want elke ding wat gebeur, word deur die teenoorgestelde uitgedaag. En so is dit ook in ons Geestelike lewe. Probeer iets goed doen en die onaangename dinge probeer inmeng. Dis nou maar eenmaal so dat min dinge volmaak verloop in die lewe en soms noem ons dit sommer ou Murphy.
Maar dit lyk tog of waar die Here werk, so 'n paar dinge anders uitwerk as wat ons graag glo.
1)Lig sal ALTYD donkerte oorwin, want ons kan nie donkerte skep nie, dis bloot donker weens 'n gebrek aan lig. So oorwin God se lig ook ALTYD die donker.
2) God se genade sal ALTYD ons sonde oorwin. Sonde het nie 'n kat se kans teen die "aggressiewe aanslag" van genade nie.
3) God se liefde sal ALTYD groter as Sy toorn wees, want Hy IS liefde.
4) Al lyk dit nie so in die wêreld nie, sal die goeie steeds altyd die kwaad oorwin, as ons ons energie op die regte manier aanwend. In ons eie land is die lewe (vir die meeste van ons) steeds lekkerder as slegter, of hoe?
5) Daar is baie pyn in die wêreld, maar daar is steeds meer genesing.
6) Daar is baie trane, maar steeds meer lag.
7) Daar is baie oorloë, maar steeds meer vrede.
8) Daar is baie hartseer, maar tog meer vreugde.
Hoe sien jy die lewe se glas? Half-vol of half-leeg? Ek kies bewustelik om eerder die goeie as die slegte te sien, hoewel dit 'n ewigdurende stryd is. Dan kom hierdie opdrag vir ons uit Romeine:
"Moet jou nie deur die kwaad laat oorwin nie, maar oorwin die kwaad deur die goeie." (Rom 12:21) ~ Willem Botha, 21/04/2022
Ietsie wat ek by Nehemia leer is dat hy, terwyl hy sy gewone dagtaak doen, die geleentheid raaksien en die kans aangryp om 'n groot verskil te maak in die opbou en herstel van Jerusalem. Hy was die koning se skinker – 'n doodgewone ou met 'n doodgewone werk. Maar tog ook die regte ou op die regte plek, op die regte tyd. As die koning se skinker het hy direkte toegang gehad tot die koning, hy was elke dag in sy teenwoordigheid en hy het hierdie kans gebruik om vir die koning toestemming te vra om Jerusalem toe te gaan en die muur te herbou. Die koning was die saak goedgesind en "My God het sy goeie hand oor my gehou en die koning het my versoek toegestaan." (Neh. 2:8). En so het iets buitengewoon uit iets gewoon ontstaan. Dit laat my ook dink aan Mordegai wat vir Ester gesê het: "Wie weet, miskien is dit juis met die oog op 'n tyd soos dié dat jy koningin geword het." (Ester 4:14) Regte persoon, op die regte tyd op die regte plek. Sy het ook, soos Nehemia, haar gewone omstandighede gebruik om haar volk te red. Toe die geleentheid om voordoen het sy vir die koning gevra: "As die koning my goedgesind is en die koning dit goedvind, laat my en my volk toe om te bly lewe." (Ester 7:3) Al het ons nie sulke groot geleenthede soos Nehemia en Ester of soos die dominee of ander openbare persoonlikhede of "influencers" nie, kan ons steeds in die alledaagse gang van sake geleenthede raaksien (en benut) waar ons 'n verskil kan maak, waar iets buitengewoon uit iets gewoon kan ontstaan. Die Bybel sê ook elders: doen wat jou hand vind om te doen. Waag bietjie iets anders. Moenie bang wees om iets te sê of te vra nie. Stel belang in die mense met wie jy in aanraking kom se wel en weë. Jy is dalk net die regte ou, op die regte plek, op die regte tyd. Jy is dalk waar jy is, vir 'n tyd soos dié. Bid vir iemand, gee raad, deel die evangelie. Gee 'n beker koue water, wees gasvry en dalk huisves jy 'n engel (soos Heb. 13:2 sê), verras die kelner of karopasser met 'n groot fooitjie, betoon onverwagse liefde, deel iets van jouself, deel van jou goed, bederf jou bure met iets tuisgebak, deel 'n grappie en lag saam met iemand. "... doen wat jou hand vind om te doen, want God is by jou." (1 Sam 10:7) ~ Wilna Botha, 20/04/2022
Ek lees 'n predikant se getuienis van 'n bediening waar hy betrokke was. Hy het bedien by kamer 4. Dit was 'n kleinerige vertrek met 'n bed en kassie en sekerlik 'n wasbak. Daar was nie 'n motorhuis by kamer 4 nie, ook nie plek vir 'n vakansiehuis se sleutels nie, ook nie plek vir 'n paar mooi kledingstukke of ontwerper skoene nie. By kamer 4 het hy mense geestelik bedien, maar hy het nie probeer om tant San se konflik met tannie Gertruida uit te sorteer nie. Ook nie om vir oom Daan te bemoedig oor die droogte op die plaas of die skuld by die Landbank nie.
Jy sien, kamer 4 was aan die einde van 'n gang, by 'n Hospice. Mense het nie vanaf kamer 4 teruggetrek huis toe nie, dit was die Laaste Kamer. Dominee het net een taak en een doel gehad, en dit was om seker te maak dat mense se saak met die Here reg was, niks anders nie. Ek glo dat bykans elke mens wat die "voorreg" het om in kamer 4 te bly, net met een vraag stoei en dis of die Here hulle met oop arms sal aanvaar of nie. Dominee se werk was regtig nie moeilik nie, hy het net nodig gehad om een teks vir mense te laat verstaan. "Dit verseker Ek julle: Wie in My glo, het die ewige lewe." (Joh. 6:47)
Daar is 'n spreekwoord wat ons graag gebruik: Toe die pennie drop. Dis al wat in kamer 4 hoef te gebeur, die lig moet aangaan vir iemand. Of eerder, Die Lig... Jesus se lig. Die pennie moet drop.
Ek glo dat baie mense met groot vrede in kamer 4 bly want daar is dit net jy en die Here, en daar staan Hy met ope arms vir ELKE mens wat kies om Hom te sien. Elke enkele een.
Maar moet nie voortydig in kamer 4 gaan intrek nie, want totdat jy nie by daardie deur instap nie, het jy rede om voluit te leef.
Maar moet ek en jy nie maar kamer 4 se aksies gereeld uitvoer nie?
* Maak seker dat jou saak met die Here reg is.
* Sorg dat ALLE verhoudinge met ander so is dat jy in vrede met hulle leef.
* Vra vergifnis waar dit nodig is, en vergewe waar jy moet.
* Sorg dat daar geen onafgehandelde sake in jou lewe is nie.
* Vergewe jouself as dit nodig is, en wees tog maar lief vir jouself.
* Moet tog nie so verknog aan aardse goeters vashou nie.
* Laastens, leef elke dag voluit! Daar is nie meer kans daarvoor na kamer 4 nie. ~ Willem Botha, 18/04/2022
Toe ek vanoggend die gordyne ooptrek het ek gesê: wat se mooi dag is dit nie! Dis GOEIE Vrydag. Wat is so goed aan hierdie dag? Is dit nie dié dag waarop ons terugdink aan die doringkroon op Jesus se kop, aan die vernedering aan 'n kruis nie? Dié dag waarop Hy geslaan, gespoeg, gespot en weer geslaan is. Dié dag wat Hy van God verlaat is. Dié dag toe daar drie ure se duisternis was. Dié dag wat die bloed gevloei het. Dié dag waarop Hy gesterf het. Dit ís 'n Goeie Vrydag, want dis dié dag waarop genade vir my en jou 'n werklikheid geword het, waarop vryheid en vergifnis vir ons deurgebreek het. Dis dié dag waarop al ons sonde op Jesus gepak is. Dis dié dag toe die Lam van God vir die sonde van die wêreld geslag is. Dis dié dag toe die skuld eis vir ons sonde teen die kruis vasgespyker is. Dis dié dag toe geregtigheid en vrede mekaar omhels het. Dis dié dag toe Jesus gesê het: Dit is volbring. Mag jy 'n Goeie Vrydag hê! ~ Wilna Botha, 15/04/2022
Alles gebeur op sy tyd, die windpomp gaan soek nie die wind nie...
Hierdie is vir my sulke treffende woorde wat vir my baie beteken, en ek glo 'n windpomp hou vir jou net soveel bekoring in as vir my. 'n Boer besluit waar hy 'n boorgat gaan sink, sit 'n windpomp op en daardie windpomp bly net daar staan, hy skuif hom nie elke week agter die wind aan nie. Die windpomp gaan nie na die wind toe nie, die windpomp werk wanneer die wind opdaag.
Ek wil dit graag as 'n beeld gebruik as ek dink oor waar die Here ons wil hê en gebruik. So baie mense sê graag dat hulle gehoorsaam sal wees as die Here hulle wil stuur, en dis inderdaad so dat dit soms gebeur, maar baie mense doen niks omdat hulle glo alles wat gedoen moet word is ver weg. Die Here het vir jou en my soos 'n windpomp opgerig op 'n bepaalde plek, en al wat jy moet doen, is om "windpomp" te wees, en te wag vir die Here om die wind te stuur. Soos bogenoemde slagspreuk sê: alles gebeur op sy tyd. Wag, staan soms stil soos 'n windpomp wat se lemme glad nie beweeg nie, en wag vir die wind, dit sal kom wanneer dit moet. En die belangrikste van alles, moet net hoegenaamd nie nutteloos voel nie, en moenie agter die wind aandraf nie.
Ek het hierdie gedig 'n paar jaar gelede geskryf:
Draai draai draai tussen hemel en aard
Spin die wiel met 'n vreeslike vaart
Self gaan soek hy nooit na die wind
Dis die Hemelse Heer wat die twee verbind
Lewende water uit die aarde se kors
Op barre vlaktes les dier sy dors
Mens vervaardig van staal 'n struktuur
Maar God bepaal die wind se uur
Boer kyk op en hy prys die Heer
Wie op aard sal Sy seën kan keer?
Die pomp bring na bowe die water van lewe
Droogte is soms in natuur 'n gegewe
Soos kind van die wind doen die pomp sy werk
Troon bo die aarde soos toring van kerk
Die mens kan wind nie maak of keer
Want God is steeds ook daar in beheer ~ Willem Botha, 13/04/2022
"Hoor dit, ons God! Ons word bespotlik gemaak! Laat dié smaad op hulle eie kop afkom, laat hulle gevangenes word in 'n land van ballingskap! Moenie hulle oortreding vergewe nie, moenie dat hulle sonde ooit voor U uitgewis word nie!" (Neh. 4:4-5) Hierdie is nou nogal 'n teks wat vreemd op my oor val. So ook dié in Ps. 58:7-10: "Ruk hulle tande uit hulle mond uit, o God! ... Laat hulle verdwyn soos water wat wegsyfer ... laat hulle wegraak soos slakke wat net slym agterlaat ... laat 'n gloeiende wind hulle wegwaai in die fleur van hulle lewe." Ook dié in Ps. 69:23-26: "Laat hulle stokblind word ... laat hulle gebreklik word ... Laat hulle blyplekke verwoes word." Of ook dié in Ps. 71:13 : "Laat dié wat my vals beskuldig, self in ellende beland en vernietig word. Laat oor dié wat my ondergang soek, net skande en mislukking kom." Ek is geskok om sulke wraakgedagtes en wraakgebede in die Bybel te lees, maar tog, hier stilletjies waar niemand sien of hoor nie, het ek ook partykeer sulke gedagtes. Wanneer mens onreg en korrupsie sien, wanneer mens hoor hoe God verloën word word, hoe Jesus verkleineer word, hoe Christene vervolg en vermoor word, hoe mense misbruik en mishandel word, wil ons ook uitroep na die Here om geregtigheid te laat geskied, om wraak te neem, om te vergeld. Ons het egter vir Jesus as voorbeeld en leermeester. Ons weet ons moet die wraak en oordeel aan Hom oorlaat. Ons weet ons moet nie vergeld nie, ons weet ons moet die ander wang draai. Ons weet ons moet ons vyande seën, ons weet ons moet mekaar vergewe. Jesus het self gesê: "Vader vergeef hulle want hulle weet nie wat hulle doen nie." So, wat ek wél vandag by Nehemia leer is om uit te roep na die Here as jy gespot word, wysheid te vra wanneer jy vals beskuldig word of verkleineer word, verdraagsaamheid te vra as dit wat jy vir die Here doen geminag word, of as jou gemeente beledig word. Ons kan maar net rustig voortgaan om goed te doen, om die Here te dien, om die evangelie te verkondig, om die muur te bou (soos Nehemia), die Here sal vir ons opkom, ons motiewe sal wel aan die lig kom, ons getrouheid sal wel 'n verskil maak. "Seën julle vervolgers, ja, seën hulle, moet hulle nie vervloek nie." (Rom 12:14); "Moenie self wraak neem nie, geliefdes, maar laat dit oor aan die oordeel van God. Daar staan immers geskrywe: "Dit is mý reg om te straf; Ék sal vergeld," sê die Here." (Rom 12:19) ~ Wilna Botha, 12/04/2022
Ek HÁÁT jou! Ek haat jou met my hele wese! Ek kan jou nie verdra nie!
Sjoe, wat 'n VERSKRIKLIKE emosie word in hierdie woorde uitgespoeg teenoor iemand of iets. En hoe maklik rol daai uiters kragtige, vernietigende woord nie oor ons lippe nie. Sommer daagliks. Wat is dit wat in ons harte en wesens skuil om hierdie gevoel te kan hê? Wie of wat vuur dit aan, en hoekom laat ons dit toe? Ons gebruik dit so maklik en so roekeloos. Ek dink aan sinonieme vir hierdie woord en die volgende kom by my op: afsku, weersin, verafsku, haatlik, verpes, minag, verfoei, walg, 'n hekel hê aan, afskuwelik....
Dalk sê jy ook goed soos: ek haat my werk, ek haat my baas, ek haat taxi's, ek haat belasting betaal, ek haat ongeregtigheid, ek haat dit as ek onskuldig van dinge beskuldig word. Hierdie woord doen dinge aan jou brein wat jy toelaat, deur net daaraan te dink. Uiters uiters negatief en afbrekend.
Dalk is daar iemand in jou lewe wat jou SO te na gekom het dat al hierdie emosies in jou opkrop en soms uitbars, en ek het 100% begrip daarvoor want ek ken nie jou omstandighede nie.
Maar kom ons staan net vir 'n oomblik stil by die teenpool, genaamd liefde. As ek aan my vrou en kinders dink kom daar 'n warm gevoel by my op wat nét so intens deur my spoel, maar wat onbeskryflik aangenaam en opbouend is. 'n Gevoel wat vrede en vreugde oor my bring en wat my opbou en my hele wese met deernis en genot vervul. Nou ja, die laaste ding wat ek wil verkondig, is dat jy 'n skakelaar oorgooi wat intense haat in intense liefde verander. Ek kan dit self nie regkry nie, al het ek al probeer. In die weermag het ons 'n korporaal gehad (daar was eintlik vele) vir wie ons verafsku het en vir wie ek geen greintjie respek gehad het nie, totdat ek later jare besef het dat hy 'n bepaalde rol in ons opleiding gehad het. Voorts het ek besef dat ons eintlik die oorwinnaars was omdat hy ons net eenvoudig nie kon breek nie. En bo alles, jy het baie sterker daaruit gekom as wat jy daar ingegaan het.
Die Bybel noem baie dinge wat God haat, dade wat ons as mense pleeg en slegte dinge wat ons aan mekaar doen. Ek weet egter net van een teks waar genoem word dat God 'n bepaalde persoon haat.
"Daar staan ook geskrywe: "Vir Jakob het Ek liefgehad, maar vir Esau het Ek gehaat." (Rom. 9:12)
Dit moet verskriklik wees, maar wees verseker dat die Here nie vir jou en my haat nie, hoewel Hy party van ons dade haat.
Terug na ons eie emosies hieroor. Ek het diep gedink oor politieke leiers wat uitsprake maak en ons benadeel op grond van ons herkoms of ander dinge wat hulle nie kan verdra nie. Wat help dit jy en ek vergiftig onsself met hierdie aaklige gedagtes omdat ons reageer op ongeregtigheid? Wie lei die meeste daaronder? Wie is die slegste daaraan toe? Net onsself. Kan ek die skakelaar oorgooi na liefde toe? Dalk nie, maar ek kan die skakelaar afsit. Kan ek vir die Here guns vra as ek sy skepsels haat oor hulle gevoelens teenoor my? Nee, ek dink nie dis reg nie. Ek dink die Here verwag meer van ons, want Hy het ons tog die gawe van liefde gegee, en dis my en jou keuse om dít eerder te voed as negatiewe emosies. Kom ons doen nie hierdie slegte goed aan ander of aan onsself nie, dis nie die moeite werd nie. Lewe eerder in liefde! ~ Willem Botha, 11/04/2022
"Ek het toe geweet dat God hom nie gestuur het nie ... Hy is omgekoop om my bang te maak sodat ek 'n misstap sou begaan en hulle die geleentheid gee om my te beskinder en my naam sleg te maak." (Neh. 6:12-13) Ek leer vandag by Nehemia om nie oorhaastig op te tree as mense vir jou instruksies gee om iets te doen nie. Neem 'n oomblik en dink oor die implikasies. Neem 'n oomblik en oorweeg die motiewe van die een wat vir jou sê om op 'n sekere manier op te tree. Neem 'n oomblik en luister na die stem van die Heilige Gees in jou binnekant. Bid om die onderskeidingsvermoë te hê om aan te voel wanneer iets reg of verkeerd is. Vertrou jou eie instink, slaan ag op gevaarliggies wat in jou hart opkom, luister na jou verstand wat jou waarsku dat iets dalk nie pluis is nie. Moenie bang wees om anders op te tree as wat mense van jou verwag nie. Moenie iets doen wat mense van jou verwag net omdat dit reg en mooi klink of omdat dit vir 'n goeie saak is nie. Dit mag dalk die regte ding wees om te doen, maar dit mag dalk ook jou fokus wegtrek van dít waaraan jy eintlik jou aandag en jou energie moes spandeer, of dit mag dalk die ongewenste uitkoms hê. Wat Semaja vir Nehemia gesê het om te doen, het goed en reg geklink. Hy het gesê hulle moet in die huis van God, binne-in die tempel ontmoet, dan moet hulle die deure sluit want daar kom mense om Nehemia dood te maak, maar binne-in die tempel sou hy veilig wees (lees Neh. 6:10) Dit klink mos nie na 'n slegte plan nie, maar Nehemia het die voorstel oorweeg en instinktief geweet dat dit 'n lokval is, 'n plan om die Here se werk (die bou van die muur) in die wiele te ry, 'n plan om Nehemia in onguns te bring en sy naam en sy werk sleg te maak. Leer by Nehemia om die "pause"-knoppie te gebruik! ~ Wilna Botha, 07/04/2022
Pyn... Een van God se geskenke aan die mens. So lees ek in 'n geestelike skrywer se boek. Jou eerste gedagte is sekerlik ook: is jy mal? Wie wil pyn hê? Hoe kan die Here dit doen? Wel, ek verstaan net 'n klein deeltjie hiervan, en dit maak nogal vir my sin. So paar jaar gelede het ek 'n niersteen gehad en ek was seker ek is besig om te beswyk en ek was oortuig dat daar geen erger pyn as dit kan wees nie. Jy ken mos daai spreekwoord: so siek soos 'n man...
Verlede jaar het my galblaas teen my oorlog verklaar en nadat daar 5 reuse skerp rotse deur daardie piepklein buisie gewurm het, was ek oortuig dat DÍT die moeder van alle pyne is. Die probleem was egter baie gou opgelos, maar dis God se gawe van pyn wat vir my vertel het dat daar iets fout was. So het elkeen van ons al iets oorgekom waar pyn die probleem verklap het. Pyn maak dat jy nie jou hand op die stoof verwoes nie, en pyn maak dat jy maar eerder jou huiswerk doen. Of liewer, dit was die goeie ou dae toe daardie Bybelse beginsel nog toegepas kon word. So kan ek aangaan en pyn se goeie deugde besing, maar dis nie waar dit stop nie.
Emosionele pyn is een van daardie elemente van seerkry, diepgewortelde pyn, waar ek dalk sou kon dink God het 'n "design error" gemaak. Emosionele pyn bring die "hoekom, hoekom ek, wat wil U vir my sê", vrae na vore. Die dood van 'n geliefde, 'n huwelik wat ontspoor het, verwerping, teleurstelling, mense wat jou met woorde vernietig, verlange en vele ander bitter diep seer, voel tog nie of dit 'n doel kan hê nie. Die woord "smart" kom vir my die naaste aan 'n goeie beskrywing. Hoekom? Hoekom ek? Hoekom Here? Een van daardie vrae wat God selde antwoord. Dit sou ook goed wees as die Bybel 'n bevredigende verduideliking kon gee.
My antwoord? Ek weet natuurlik nie, want ek ken nie die weë van die Here nie.
Maar soos wat ek hierdie dinge oordink, kom ek by 'n punt waar ek pyn en liefde op 'n vreemde manier by mekaar wil uitbring. Die gemiddelde mens wil nie daardie pyn aan 'n ander toedien nie, omdat jou liefde vir mense dit probeer keer. Omdat ek vir iemand lief is, wens ek pyn en smart nie vir 'n ander mens toe nie. Verder, omdat jy lief is vir mense, kom omgee en "compassion" na vore om iemand met pyn te vertroos, en ons weet tog dat die nabyheid van ander jou help om te genees. Om in die arms van die Here te gaan skuil, maak pyn meer draaglik, en hoewel dit vreemd klink, dryf pyn meer mense ín die arms van die Here in, as om wég te vlug van Hom af. Hoewel baie mense die "hoekom" vraag vra, en nie antwoorde kry nie, bly God steeds die beste toevlugsoord. Ek dink die meeste mense voel tog dat God aan die kant is van die een wat deur ander mense soms wreed gepynig word. Dit is inderdaad so. Jesus het pyn geken, onbeskryflike fisiese pyn, maar sy Vader het sekerlik ook onbeskryflike emosionele pyn gevoel om sy Seun aan die kruis te laat sterf. Maak dit sin? Maak dit sin dat Hy dit aan sy enigste Seun kon doen? Ja, definitief, omdat Hy dit uit liefde vir ons gedoen het. Pyn en liefde, op 'n vreemde manier aan mekaar gebind. Maar pyn is beperk tot hierdie lewe, Goddank!
"Hy sal al die trane van hulle oë afdroog. Die dood sal daar nie meer wees nie. Ook leed, smart en pyn sal daar nie meer wees nie. Die dinge van vroeër het verbygegaan." (Openb. 21:4) ~ Willem Botha, 04/04/2022
Hoekom is ons so bang om dood te gaan? Dalk sê jy vandag vir my dat jy absoluut geen vrees het om hierdie lewe agter te laat nie. Wel, ek kan nie vir ander mense sê hoe hulle moet voel nie, maar ek het al male sonder tal mense gesien wat weet hulle einde is naby, en ongelooflik bang is daarvoor, terwyl hulle absoluut seker was van hulle saligheid. Ek wil onder geen omstandighede weet dat ek dalk (sê nou maar) more 12 uur, my laaste asem gaan uitblaas nie. Sê nou maar die Here is bereid om dit vir jou te openbaar, sal jy dit wil weet? Liewer nie vir my nie dankie. Toe my pa op sy laaste was, het ek vir hom gevra of hy bang is daarvoor, toe sê hy hy is onbeskryflik bang daarvoor, want hy weet nie hoe lyk dit aan die ander kant nie.
Die Bybel beskryf ons lewe hierna nogal goed op verskeie plekke, maar ek klou steeds eerder krampagtig vas aan die hier en nou. Die slim mense praat van "RTC", resistance to change. Ek is werklik nog nie te moeg vir hierdie lewe nie, want ek vind baie vreugde in my dag tot dag bestaan.
Onthou jy hoe dit jare gelede was toe die tyddeel vakansies soos soetkoek verkoop het? Jy het 'n aanbieding bygewoon en die wonderlikste materiaal en video's is vir jou gewys, en dit was absoluut idillies. Dan het die mense vinnig daai tjekboeke uitgepluk, maar vele was later teleurgesteld.
Wel, kyk gou hierdie kort beskrywing in Openbaring van ons nuwe tuiste anderkant ons lewensgrens. Lees dit, kyk na die "video" dan stap jy saam met my hierdie virtuele pad en dan probeer ons dit visualiseer.
"Die engel wat met my gepraat het, het ook 'n goue liniaal gehad. Dit was om die stad noukeurig op te meet; ja, die hele stad met sy poorte en mure. Die stad was vierkantig; dit was net so lank as wat dit breed was. Die engel het toe die stad gemeet. Dit was 12 000 kilometer lank. Sy breedte en hoogte was presies dieselfde. Hy het ook die hoogte van die muur gemeet. Dit het volgens menslike mate 144 meter hoog gestaan. Die muur was van die pragtigste edelgesteentes gebou. Die stad self was van die suiwerste goud. Dit het geblink en geskitter, byna asof 'n mens na glas kyk. Die fondamente van die stadsmuur was die ene edelstene. Dit was oortrek met jaspis, saffiere, agaat, smarag, oniks, sardis, chrisoliet, beril, topaas, krisopraas, hiasint en ametis, twaalf soorte altesaam. Die twaalf poorte was elkeen uit 'n soliede pêrel gemaak. Die strate van die stad was van goud, skitterblink soos glas. Dit was of 'n mens daardeur kon sien. Ek het gekyk, maar geen tempel in die stad gesien nie. Dit was nie meer nodig nie, want die Here God, die Een wat die sterkste van almal is en alles kan doen, was in die stad. Met Hom en die Lam daar was 'n tempel onnodig. Daar was ook nie meer 'n son of maan nodig om lig te gee nie. Die grootheid en heerlikheid van God self het die stad verlig. Ja, die Lam was soos 'n helder lig in die stad." (Openbaring 21:15-23. Die Boodskap)
My ouers en ook jou geliefdes wat gered was, maar oorlede is, is NOU, op hierdie oomblik in hierdie nuwe paradys. Klink nogal na die moeite werd of hoe? Ek weet nie hoe jy, wat hier lees, eers lyk nie, maar ons gaan eendag saam hierdie goue strate bewandel, sonder pyn of hartseer of swaarkry. Dis 'n reuse, indrukwekkende plek, en God se lig en heerlikheid gaan alles wat ooit sleg was in hierdie lewe, oorheers. En los maar die tjekboek, dis gratis vir dié wat dit glo.
See you on the other side... ~ Willem Botha, 31/03/2022
"Hy het 'n entjie verder gegaan en daar gekniel met die gesig teen die grond en gebid: "My Vader, as dit moontlik is, laat hierdie lydensbeker by My verbygaan. Moet nogtans nie doen soos Ek wil nie, maar soos U wil." (Mat. 26:39) Drink...
" 'n Tweede keer het Hy gaan bid en gesê: "My Vader, as hierdie lydensbeker nie by My kan verbygaan sonder dat Ek dit drink nie, laat u wil geskied." (Mat. 26:42) Drink...
Daardie bitter beker het nog nooit by my gestop nie, dit het nog altyd verbygegaan. Daardie bitter beker wat soms net uit die niet verskyn en by jou mond kom stop. Drink... Daardie bitter beker wat onuithoudbaar is, wat geen mens verkies nie. Drink....
Here, asseblief, ek vra so mooi dat dit verby my sal gaan, ek kan dit nie hanteer nie. Ek kan dit nie nóg 'n keer drink nie! Hoekom ek Here? Drink...
Ek dink aan my oorlede suster, toe daardie bitter, aaklige traumatiese beker een Saterdagmiddag voor haar kom stop het en haar kind verdink het. Drink...
Ek dink aan die dag toe daardie beker wéér 'n jaar later ongenooid sy opwagting kom maak toe 'n kind in die pad voor haar inry en hy nie die ongeluk oorleef het nie. Drink... Here, nee, hoeveel keer nog? Die beker het later weer by haar kom kuier. Drink...
Ek dink aan die vrou wat ons ontmoet het wat vele kere met daardie beker moes worstel, en hom steeds gereeld drink. Die kanker kom keer op keer terug, keer op keer die uitmergelende chemo terapie, die hoop en gebede op remissie. Dan kom die beker maar net weer. Drink...
Ek dink aan die ma wie se seun sy eie lewe geneem het. Ek het 'n paar jaar gelede daaroor geskryf. Drink.. Ek sou later hoor dat die beker reeds 'n paar jaar gelede by haar lippe kom stop het, toe haar man ook dieselfde pad gestap het. Drink...
In my menslike swakheid en soeke na antwoorde, wil ek dink dat Jesus tog dit beter sou kon hanteer, Hy was immers self God, en Hy het tog sekerlik verstaan dat dit op sy pad moes kom. Maar tog het Hy by sy Vader gesmeek: Asseblief nie Vader, nie daardie beker nie! Maar sy Vader het Hom laat drink.
Ek weet dat vele mense wat nou hier lees, al baie kere beleef het dat daardie bitter beker by hulle kom stop het. Drink...
Ek weet egter ook dat die meeste mense wat ek ken wat al van daardie beker moes sluk, wedergebore Christene is. Mense wat die bonatuurlike krag van die Here kry, wat sê: Laat egter nie my wil nie, maar U wil geskied.
As daardie beker nog nie by jou en my gestop het nie, kan ons net die Here prys daarvoor. Wanneer kom hy? Ek weet nie. Mag die Here vir ons krag gee. ~ Willem Botha, 28/03/2022
"Ek het 'n skietgebed opgestuur na die God van die hemel ..." (Neh. 2:4) Soos 'n pyl uit 'n boog, soos 'n skoot wat afvuur, in 'n nano sekonde, terwyl hy met sy dagtaak as skinker van die koning besig is, stuur Nehemia 'n gebed na die Here toe. Ons weet nie wat die woorde van die gebed was nie, dalk iets soos: Here, help. Here, wat moet ek sê? Here, laat u guns op hierdie saak wees. Here, maak die koning se hart sag. Here, gee vir my moed. Ek weet wat die inhoud van my vele skietgebede is. Here, wat nou? Here, watter kant toe? Here, gee geduld. Here, doen ek die regte ding? Here, gee krag. Here, wat moet ek kies? Soms is dit skietgebede van dankbaarheid of verligting of eer aan die Here. Baie van daai skietgebede (en dalk Nehemia s'n ook), het nie eers woorde nie, dis net 'n gedagte of 'n sug, of 'n asem ophou, of 'n sekonde se afsluit van die dinge om my. Dis darem maar wonderlik om te weet die Here is elke sekonde van die dag, oral by en in my sodat ek op só 'n manier met Hom kan praat. As ek in Nehemia lees, sien ek dat voor hierdie skietgebed-dag, het Nehemia dae lank gehuil en getreur en gevas en lank met die Here gepraat (lees die gebed in Neh. 1: 4-11). Hy het sy en sy gesin en sy volk se sondes bely, hy het die Here herinner aan sy belofte wat hy met hulle gemaak het. Hy het gesmeek en gepleit. Hy het vir God se guns gevra. Hy het die Here se Naam groot gemaak en sy lof besing. En dís wat ek vandag by Nehemia wil leer: my gebedslewe en my gesprekke met die Here kan nie nét uit skietgebede bestaan nie. Die skietgebed moet 'n uitvloeisel wees van lang tye op my knieë, van innige gebede, van die Woord oordink, van lofliedere sing, van selfondersoek doen en van nuwe voornemens maak. As ek só ingestel is, só verbind, só gevul is met die Here, dan kan die skietgebede afgevuur word! ~ Wilna Botha, 24/03/2022
Mens leer nogal baie uit ander se omstandighede. 'n Paar jaar gelede is 'n vriend se vrou onverwags op 'n operasietafel oorlede. Hy het destyds vir my die raad gegee dat ek elke oomblik wat ek kan, my tyd saam met my vrou en my ander geliefdes moet koester en daardie verhoudinge soos goud oppas. Dit het 'n geweldige impak op my gehad en ek dink vreeslik baie daaraan, en ek probeer dit doen. Dieselfde vriend se raad 'n paar dae gelede was dat ek elke oggend wat ek my oë oopmaak, uiters dankbaar daarvoor moet wees en elke dag voluit leef. Hy het dit vir my gesê omdat hy 'n week gelede 'n baie ernstige beroerte gehad het, en goddank dit oorleef het. Hopelik sal hy goed herstel, ons bid daarvoor.
As ons 80 jaar oud word, leef ons 29200 dae, NET 29200, en dis in 'n oogwink verby. Ek gebruik graag die beeld van 29200 kerse, wat dag vir dag uitgedoof word. Ek het nou die dag net besef dat die kersies wat nog oorbly, nog nie brand nie. As jy soggens jou oë oopmaak, het die Here pas vandag se kers aan die brand gesteek. Die kerse van die verlede is uitgedoof en die wat in die toekoms lê brand nog nie, net vandag s'n brand. Ek het netnou gewonder wat ek met vandag se brandende kers gedoen het, want ek het dan net gewerk die hele dag lank en ek is moeg. Maar ek het besef ek was gehoorsaam aan die Here se opdrag om te werk, en ek weet my arbeid het 'n verskil gemaak. Was ek dankbaar vir wat ek het? Vir besittings? Vir gesondheid? Vir my familie? Ja ek was en ek het vir die Here dankie gesê. Was ek gelukkig vandag? Ja ek was en ek is, want ek kies dit. Het ek aan Hom gedink vandag? Ja, ek dink dikwels aan die Here en ek praat nogal graag met Hom deur die dag. Was my lewe vandag vol klagtes? Ongelukkig ja, met die witbrood onder die arm. Het ek my oorgegee aan kommer? Nee wat, nie juis nie.
Maar, kan ek beter doen op al hierdie gebiede? Definitief.
More se kers brand nog nie, maar omdat ek in hoop en verwagting leef, kan ek tog beplan vir vele kerse wat nog gaan brand, maar die hoeveelheid laat ek eerder in sy hande oor. Ek wil net graag die beste van elke dag maak, en sonder "regrets" oor gister leef, want dis verby. Jy ken hierdie spreekwoord: "Yesterday is history, tomorrow is a mystery, but today is a gift. That's why we call it the present." ~ Willem Botha, 23/03/2022
"Sterk tog my hande, o God!" (Neh. 6:9) Nehemia-hulle is besig met die herbou van die muur rondom Jerusalem, maar ondervind groot teenkanting, aanslae en terugslae. Hy laat hom egter nie van stryk bring nie en roep net uit na die Here met dié gebed: "Sterk tog my hande, o God!" Dit voel amper vir my asof hy nie eers opkyk van die werk af nie. Hy gaan sit nie eenkant en kry homself jammer nie. Hy laat nie toe dat die probleme of die hoeveelheid van die werk hom onderkry nie. Hy hou net aan werk en terwyl hy hard werk, bid hy: "Sterk tog my hande, o God!" Ons vind onsself ook baie keer in daai posisie, waar jy oorweldig voel deur jou werksdruk, deur die probleme, deur dinge wat verkeerd loop, deur mense wat jou van stryk wil bring. Dan wil ons moedeloos word, tou opgooi of ander kortpaaie soek. Dit kan geld vir enige geestelike bedieningswerk waarmee jy besig is of natuurlik ook vir jou gewone werkslewe, jou alledaagse "in die sweet van jou aangesig"-bedrywighede. Ek wil vandag by Nehemia leer om net so terwyl ek werk en sweet en sukkel uit te roep: "Sterk tog my hande, o God!" Ek wil myself herinner dat ek alles wat ek doen, moet doen asof ek dit vir die Here doen. Ek wil myself herinner dat my krag en hulp vir my werk van die Here af kom en niks te doen het met my eie krag, my eie intelligensie of my eie vermoëns nie. "Jy kan dalk dink: my krag en my sterk hande het vir my hierdie rykdom verwerf. Maar jy moet die Here jou God nie vergeet nie, want dit is Hy wat jou die krag gee om die rykdom te verwerf." (Deut. 8:7) Sterk tog my hande, o God! ~ Wilna Botha, 22/03/2022
Ek het hierdie boodskap (bykans op die dag), twee jaar gelede geskryf. Ons was pas tussen die oë getref deur die pandemie, ons het aan die skok gely wat hierdie ramp oor ons pad gebring het en ek moet sê, ek was totaal ontnugter deur hierdie gebeure. Wie het dit ooit verwag? Hopelik is die ergste nou verby en hopelik tref dit ons nie weer in ons lewens nie. Ek het regtig hard gesoek na dít wat die Here hiermee kon doen in hierdie tyd, en ek het steeds nie regtig 'n antwoord nie. Ek plaas weer die stukkie, en ek dink nogal dat baie van hierdie goed tog tot my deurgedring het. Baie mense het geliefdes verloor, en baie mense het baie besittings verloor en dalk veel meer as net dít wat ons op die oog af raaksien, maar ek sien Hom in elke treë van hierdie pad raak. Ek en my geliefdes het heel hierdeur gekom en ek is dankbaar daarvoor.
Ek prys Hom daarvoor.
Miskien sê die Here niks van hierdie goed nie, miskien is dit maar net my eie gedagtes, maar dis waaraan ek vashou in hierdie tyd. Aan Hom. ~ Willem Botha, 21/03/2022
Wat my nogal opval van die Nehemia is dat daar 'n gebedsdraad dwarsdeur die boek verweef is. Dit wissel van 'n kort skietgebed in Neh. 2:4 tot een van die langste gebede in die Bybel in Neh. 9. Wat vir my mooi is en waaruit ek baie leer oor gebed, is dat hy sy gebed in Neh. 1:5-11 begin met 'n lofprysing, 'n opnoem van God se karaktereienskappe, 'n eerbetoon oor wie God is, 'n bevestiging van sy getrouheid teenoor dié wat Hom dien. "Ag, Here, God van die hemel, groot en ontsagwekkende God wat u verbond en U trou handhaaf teenoor dié wat vir U liefhet en U gebooie gehoorsaam." Wanneer ons die Here se Naam só grootmaak in ons gebed, dan help dit ons om te fokus op wie God ís; dit laat ons geloof sterker word; dit gee vir ons versekering dat Hy in staat is om meer te doen as wat ons kan bid of dink. As ek my gebed met so 'n lofprysing begin, inplaas daarvan om sommer net weg te val met my wenslysies en vra-lysies en inkopielysies, dan help dit my om weg te kyk van dit wat Hy vir my kan gee en doen en raak te sien met wie ek praat: God van die hemel, groot en ontsagwekkende God! Roep die Naam van die Here só aan en weet verseker dat die krag van jou gebed nie bepaal word deur die een wat bid nie, maar deur die Een wat daarna luister. ~ Wilna Botha, 17/03/2022
As jy my mening vra oor Geestelike goed, kan ek nie gou genoeg antwoord nie, en ek rol dalk sommer 'n teksvers of twee daarmee saam uit. Maar eintlik besef ek meer en meer hoe min ek weet, en hoe min ek verstaan, want ek sien dikwels dat teksverse wat ek graag gebruik, nie bevredigend uitspeel in my dag tot dag lewe nie.
Ek het al soveel keer gebid dat mense gesond moet word, maar dan sterf hulle. Dan besef ek ek weet nie hierdie goed nie.
Ek het al gebid dat 'n huwelik gered word, en die mense kry tekens dat hulle moet deurdruk, maar dan werk dit nie. Dan besef ek ek weet nie hierdie goed nie.
Ek het al gebid dat spesifieke dinge nie met my of my gesin moet gebeur nie, maar dan gebeur dit. Dan besef ek ek weet nie hierdie goed nie.
Ek het al gesien dat goeie, wedergebore, toegewyde Christene deur diep waters gaan, en as iemand 'n rede daarvoor vra, kan ek maar net sê ek weet nie. As ek wonder hoekom 'n klein kindjie in bitter armoede gebore word en van honger sterf, dan besef ek dat ek nie weet nie. En as jy my vra of iemand die ewige lewe kan hê as hulle totaal ongeletterd is en dalk net aan hulle eie kultuur en godsdienste blootgestel was, dan besef ek ek weet nie hierdie goed nie.
So kan ek aangaan vir ure. En as jy my vra of dit my soms oor alles laat twyfel, dan erken ek ruiterlik dat ek twyfel. Twyfel aan God se bestaan? Nee nooit! Maar aan sy werke? Of Hy besig is met elke mens op een of ander manier? Sjoe, ek weet nie.
Maar wat myself betref, het ek besef dat hoe meer ek twyfel, hoe meer glo ek. Hoe minder ek van die Here verstaan, hoe meer respek het ek vir sy almag. Hoe meer dinge al hoe minder duidelik word, hoe meer sien ek sy grootheid, want dan besef ek dat Hy totaal bo my vuurmaakplek is, en dan besef ek dat ek die onbeskryflike voorreg het om my knie voor Hom te buig. En as ek antwoorde van Hom eis en Hy gee dit nie, dan aanvaar ek dat ek waarskynlik dit in elk geval nie sal verstaan nie. En as ek nie die volle "prentjie" van die lewe kan raaksien nie, is dit omdat net Hy uit die hoogtes waar ek nie kan bykom nie, dit alles kan sien. Hy sien van die verste ver tye terug, tot in die oneindige toekoms. Dan is ek dankbaar dat, hoewel Hy so groot is, en ek net 'n wurmpie is, dat Hy Homself steeds met my bemoei, en dit laat my breed glimlag.
Ek prys Hom daarvoor. ~ Willem Botha, 17/03/2022
Ek lees so bietjie deur die boek Nehemia op die oomblik. Dit speel af in die tyd dat die Jode uit ballingskap vrygelaat is en begin terugkeer het na Jerusalem toe. Nadat hy lank gevas en gebid en getreur het, het Nehemia dit gewaag om toestemming te kry om Jerusalem toe te gaan om die mure te herbou en die stad in ere te herstel en te beveilig. Wonder bo wonder het dit uitgewerk en het hulle bouplanne in plek geval en die werk het mooi gevorder. Toe was daar gerugte van klomp vyande wat saamgesweer het om Jerusalem te kom aanval en die werk in die wiele te ry. En op hierdie punt in Neh. 4:9 lees ek: "Ons het tot ons God gebid en dag en nag wagte teen hulle uitgesit." Dit het my só getref dat hulle eerste reaksie op die gevaar was om te bid. Dit doen ons gewoonlik ook as daar een of ander krisis of gevaar opduik, of as slegte nuus aanklop, of as dit lyk of ons planne nie gaan uitwerk nie. Hulle bid egter nie net nie. Hulle bid EN maak dadelik 'n plan om hulleself te beveilig. Hulle bid nie net en wag handegevou vir die Here om te werk nie. Hulle bid en werk mee om hulle gebed te verhoor. Wagte is dag en nag uitgesit, die helfte van die manne het wag gehou met spiese, skilde, pyle en boë, terwyl die ander van vroeg tot laat gewerk het aan die bouwerk. Sommige het die werk met een hand gedoen terwyl hulle in die ander hand 'n wapen vasgehou het. Hulle het nie nét gebid nie. Dit beteken natuurlik nie dat hulle nie geglo dat die Here hulle gebed sal verhoor nie. Hulle hét! Maar hulle het ook geweet dat hulle moet doen wat hulle kan in die situasie. Vir my was dit in die afgelope week ook 'n les om te leer. Ek was verlede week in die hospitaal vir 'n operasie. In die aanloop tot dié storie het ek so bang en gespanne geword. Hoe gaan dit wees alleen in die hospitaal? Gaan dit seer wees? Sê nou maar dis nie 'n sukses nie? Hoe lank voor ek weer op die been is? ... en so het ek myself paniekerig "gevra" en "gedink". So 'n dag voor die tyd bid Willem weer vir my en ek hoor hy vra vir die soveelste keer dat die Here my moet rustig maak. Net daar besef ek: ek sal moet saamwerk om sy gebed te verhoor. Ek kan nie dat my gedagtes met my op loop sit nie, ek moet vertrou dat die Here by my is, ek moet vertrou dat die dokter weet wat hy doen, ek moet die proses een tree op 'n slag vat en op die huidige oomblik fokus. Nou ja, die Here het Willem se gebed verhoor en ek was heel kalm toe hy my groet voor die hospitaaldeur. En ja, ek is terug by die huis en alles het sovêr goed verloop. Nou is dit 'n gebed vir herstel en weereens het ek 'n verantwoordelikheid om mee te werk in die verhoring van die gebed! ~ Wilna Botha, 15/03/2022
Niemand van ons gaan hierdie lewe oorleef nie.
Ons gaan alles wat ons besit agterlaat.
Het ons regtig voluit gelewe?
Het ons net vir onsself gelewe?
Ons gaan wel vir ewig en ewig iewers lewe, óf by die Here, of nie.
Of ons dit glo of nie. ~ Willem Botha, 14/03/2022
Daar is absoluut niks aangenaam aan swaarkry nie, want dit stroop jou van alles, en ook van jou menswaardigheid. En jitte ek ken mense wat in hulle hele lewe niks anders as swaarkry geken het nie. Mense van my ouderdom kan bykans deur die bank vertel van hulle ouers se swaarkry en as jy eers 'n bietjie op hulle voetspore gaan stap het, besef jy dat jou eie definisie van swaarkry anders as hulle s'n is. Ek persoonlik ken nie (volgens my) regtig swaarkry nie, hoewel daar ook al uitdagings in my lewe was, maar dit kan hoegenaamd nie vergelyk word met die swaar van ander mense in hierdie wêreld nie. In globale terme is ek seker skatryk net omdat ek 'n huis en motors besit.
Daar is egter 'n ander element van swaarkry wat veel erger is, en dis mense wat deur trauma of ander emosionele uitdagings gaan.
In Viktor Frankl se boek "Man's search for meaning", skryf hy dat die mens enigiets kan verduur as hy net sou weet wat die betekenis van daardie swaarkry is, en voorts ook as jy weet dat dit iewers weer beter sal gaan.
Ek weet egter een ding, en dit is dat dit makliker is as jy nié alleen daardie pad stap nie. In die Bybel word daar oorweldigend baie geskryf oor mense wat bitter swaargekry het. Ek dink aan Paulus wat 'n paar keer amper doodgemartel is, ek dink aan die Israeliete in die woestyn, Job wat alles verloor het, die dissipels wat vir hulle geloof gesterf het, Johannes die Doper wie se kop afgekap is, en dan natuurlik Jesus se wrede kruisdood.
Miskien het hulle nie almal enige betekenis in daardie swaarkry gesien nie, maar ek en jy sien die betekenis in hulle swaarkry. Voorts was die Here altyd daar vir hulle, net soos wat hy daar is vir jou en my. Laastens ken ons hierdie volgende baie bekende teks, maar as jy ín jou swaarkry worstel, klink hierdie teks maar effens hol.
"Ons verheug ons ook in die swaarkry, want ons weet: swaarkry kweek volharding, en volharding kweek egtheid van geloof, en egtheid van geloof kweek hoop; en dié hoop beskaam nie, want God het sy liefde in ons harte uitgestort deur die Heilige Gees wat Hy aan ons gegee het." (Rom. 3:3-5) ~ Willem Botha, 09/03/2022
Sê nou maar....sê nou maar net!
Hierdie is die gedagte waarop enige vorm van versekeringsdekking geskoei is. Sê nou net jy is in 'n ongeluk of jou goed word gesteel of jy word siek of jy gaan dood of jy verloor jou inkomste, of jou huis brand af, of of of...
Jy kan bykans enige iets "verseker" en jou premie hang van die risiko af. En soos jy weet is jou premie dooie geld, want elke maand wat niks sleg gebeur het nie, verbeur jy daardie geld. Dis nou maar deel van die lewe.
Maar sê nou maar daar ís 'n God en daar ís 'n hemel en daar ís 'n hel en daar ís 'n oordeelsdag en daar ís 'n wederkoms, dan gaan jou geld niks help nie. En soos met enige polis is dit te laat as die volstruis in die windpomp in vlieg. Nou ja, soos jy weet kan jy in elk geval nie met geld 'n premie betaal om dáárdie risiko af te dek nie, want daardie premie is sommer reeds vir jou betaal, as jy net die gratis aanbod aanvaar, en soos jy weet is daar "no strings attached". Nogal lekker né, 100% afslag vir die eerste 144000... Nee ek spot nou sommer, die aanbod is vir elkeen wat dit wil aanneem.
Wel, hierdie klink nou nogal soos vrees-godsdiens en ek hou nie eintlik daarvan om dit te verkondig nie, ek hou liewer die ander deel vir jou voor.
Sê nou net daar is 'n God wat vir jou lief is, en jy mis uit op al daardie onbeskryflike heerlikheid en lekkerte, nou terwyl jy lewe. Sê nou net daar is 'n groot Geneser en jy glo nie dat Hy mense genees as dit binne sy wil is nie, maar jy kies om self deur daardie swaar tye te worstel. Sê nou net Hy wil só graag elke dag vir jou die pad wys, maar jy verkies die slote en dorings en swaar goed op jou lewenspad. Sê nou net Hy wil jou elke dag vertroos en help as jy deur diep moerasse loop, maar jy kies om alleen daardeur te worstel. Sê nou maar net Hy wil elke dag net lekker met jou praat, soms so in die stilte van die nag, maar jy verkies die geraas van die lewe en jy word oorweldig daardeur. Sê nou maar net jy verloor alle hoop na trauma, want jy wil nie in sy sterk arms gaan terug leuen nie. Sê nou maar net jy twyfel oor alles in die Bybel, en jy mis duisende kosbare tekste en gedagtes wat die Heilige Gees vir jou wil openbaar, want jy kies om jou doof te hou vir sy stem.
Jy sien, om daardie gratis aanbod vir gratis dekking van die hand te wys, het nie net 'n negatiewe impak op "eendag" nie, jy ontneem jouself ook nou van 'n wonderlike lewe saam met die Koning van die Konings. Dis mos nou in alle opsigte 'n wen-wen situasie as jy jou knie nou voor Hom buig. Terloops, elke mens op aarde se knie sal in elk geval voor Hom buig, en bely dat Hy God is. Dit sal net verskriklik wees as jy daardie "polis" laat verbygaan. "Dit is verskriklik om in die hande van die lewende God te val." (Heb. 10:31)
Sê nou maar net... ~ Willem Botha, 07/03/2022
Ek ken 'n man, 'n Christen, wat ek dink so effe roekeloos met sy Geestelike lewe, en met die Here omgaan. Hy dien die Here en hou vas aan al die regte tekste, soos "Ek weet wat Ek vir julle beplan, voorspoed en nie teëspoed nie" en dan ander soos "As die Here vir ons is, wie kan teen ons wees?" My probleem is dat ek sien dat hy dinge so bietjie vanselfsprekend vat en elke dag amper selfvoldaan ingaan met die vaste vertroue dat die Here hom sal versorg. Wat seker wel waar is. Ek sien ook dat hy dalk selfs roekeloos met genade omgaan, want die gedagte dat Jesus vir hom gesterf laat hom so half onaantasbaar voel.
Die volgende teks pas nogal vir my in hierdie situasie en ek dink dit moet dien as 'n waarskuwing.
"Daar is 'n lewenswyse wat vir 'n mens reg kan lyk, maar die uiteinde daarvan is die dood." (Spr. 24:12)
Ek ken 'n ander man, sy naam is Joe, en hy was vandag by my om iets te kom herstel. Joe het vanoggend vir my gesê dat hy élke oggend vir die Here uit sy hart dankie sê vir 'n nuwe dag, en dat hy en sy vrou uiters dankbaar is vir elke stukkie brood op die tafel.
Jy sien, Joe het kanker en die dokters het ná die diagnose vir hom gesê hy het net ongeveer ses weke oor om te leef en hy moet sy dinge agtermekaar kry. Daardie diagnose was egter al twee jaar gelede gemaak, en intussen het sy siekte en die virus sy besigheid bykans totaal gekelder en hulle het alles verloor. Ja, alles materieel, maar nie hulle geloof en vertroue in die Here nie. Hy het nog genoeg krag om aan te gaan. Elke enkele dag is vir Joe 'n porsie nuwe genade en hy het tot die besef gekom dat aardse goed absoluut geen waarde het nie. Alles, maar álles is net vir jou geleen.
Ek het vandag besef dat genade en versorging soos wat ek dit definieer dalk waar is, maar dis nie gewaarborg nie. Genade het vandag opnuut vir my nuwe betekenis gekry en ek het besef dat roekeloos met God, en genade dodelik kan wees. Die Here het my herinner aan Matt. 7:21 "Nie elkeen wat vir My sê: 'Here, Here,' sal in die koninkryk van die hemel ingaan nie..."
Jip, soos jy kan aflei is ek self daardie roekelose ou, en die Here het dit vandag weereens vir my kom wys, deur iemand wat werklik die knie voor hom buig. Die Here het die volgende vandag weer vir my teen die bors gedruk. "Grace is free, but it doesn't come cheap". Dit het bloed gekos. ~ Willem Botha, 02/03/2022
Die foon lui.. Trieng-trieng... Dis een van die kinders.
Pa: Hallo lief, hoe gaan dit met jou?
Kind: (benoud, sonder om die vraag te antwoord) Paaaa, hier is fout ...!
Pa se kop spring onmiddellik in eerste rat, adrenalien word in die hoogste versnelling vrygestel, alles in die brein gaan in "high alert", rooi ligte begin flits, brein werk oortyd, elke spier word gespan, asem raak vlak, jou mond word droog en planne word beraam nog voordat pa weet wat fout is. Alles in jou wese sê: My kind is in gevaar!
Na wie toe sal 'n kind altyd eerste gaan as daar probleme is? Na pa of ma toe natuurlik, indien hulle steeds in die prentjie is.
Dít is die voorreg van ouerskap, en daardie kind sal eendag dieselfde rol inneem as hy/sy kinders het. As 'n ouer 'n goeie voorbeeld stel, sal die kind dit eendag ook doen.
Onthou jy hoe jou pa gemaak het toe jy klein was? Jy het met jou voetjies op pa s'n gestaan terwyl hy jou hande vashou, en dan het hy geloop, en jy het outomaties geloop waar hy het. En so het Jesus ook niks gedoen wat sy Vader nie vir Hom gewys het nie.
"Dít verseker Ek julle: Die Seun kan niks uit sy eie doen nie. Hy doen maar net wat Hy die Vader sien doen; wat die Vader ook al doen, doen die Seun ook net so." (Joh. 5:19)
Dis vir my so kosbaar. Jesus loop in sy Vader se voetspore, en as ons dan in Jesus se voetspore loop, kan ons nie 'n voet verkeerd sit nie, want dan doen ons presies wat die Vader wil hê. En klim nou maar van Jesus se voete af en gaan loop soos Jona jou eie pad, dan sal jy gou sien watse moeilikheid jy vir jouself op die hals haal. Maar omdat Jesus soveel vir jou omgee, sal Hy dadelik weer sy voete onder joune kom inskuif. Dis my en jou besluit waar ons wil loop, en afdwaal was nog nooit goed nie, maar die verlore seun het teruggekom en sy volle porsie van erfenis en voordeel teruggekry. As jy afdwaal, moet tog nie lank wegbly nie, Hy wag om vir jou weer vastrapplek op sy voete te gee. ~ Willem Botha, 28/02/2022
Op hierdie foto is die Bybel waaruit my pa-hulle gelees het, in Hoog-Hollands. Hier is ook 'n foto van die huis waarin my pa grootgeword het, sonder lopende water, 'n bad of elektrisiteit. My oupa-hulle was brandarm en het 'n sukkelbestaan op 'n klein plasie op Tonteldoos gevoer.
Hulle het in die Here geglo. Daar was nie iets van kerk toe gaan elke Sondag nie, die naaste kerk was in Dullstroom, 20km weg. Vervoer was 'n wa wat deur perde gesleep is of 'n donkiekar en dit was baie ver op daardie aaklige paaie. Jy onthou seker dat hulle elke drie maande dorp toe is vir nagmaal en dan was dit 'n groot uitstappie. Tot op watse mate kon hulle "skrif oopbreek" met daardie onverstaanbare Bybel? Godsdiens was beperk tot tafelgebed (voor en na ete), boeke vat by kerslig en waarskynlik dieselfde gebed wat elke aand gebid is. Daar was sekerlik geen sprake van die wegraping, die vrese vir die merk van die dier, grootdoop of enige van die dinge wat vandag groot is in ons geestelike lewe nie. Het die kinders ooit gebid? Ek skat so, voor slaaptyd knielend by die bed met die woorde "Liewe Jesus ek is klein, maak my hartjie skoon en rein...". Kyk mooi na daai huis, daar was 9 kinders saam in enkele vertrekke.
So, glo ek, het hulle die Here in opregtheid gedien, en hulle was dankbaar selfs as daar net vir elkeen 'n patat in die vuur gaargemaak is. Kos en klere was uiters skaars, maar dankbaarheid was volop en geloof en vrees vir God was 'n gegewe. My ouers se geloof in God het enduit gehou en hulle het hulle beste probeer om dit aan ons oor te dra. Sonder diepe Bybelkennis, sonder 'n gestoei en hare trek tussen verskillende denominasies, sonder fieterjasies, sonder om gebruike en bygelofies het hulle een ding, net een ding gedoen. Hulle het in God geglo, Hom aanbid en op Hom vertrou, en dit was genoeg. Ek is dankbaar dat ons geloof op daardie fondament gebou is. Ons het vandag toegang tot baie kennis, ons word vandag oorspoel met opinies en gebruike en dis goed. Maar jou geloof in God is wat jou red. En dis genoeg. ~ Willem Botha, 23/02/2022
"Waarheen sou ek gaan om U Gees te ontvlug? Waarheen sou ek vlug om aan u teenwoordigheid te ontkom?" (Ps. 139:7) Wou jy ook al wegvlug van die Here af? Dalk het jy, soos Adam en Eva, probeer wegvlug omdat jy oortree het en "uitgevang" is? Of dalk soos Jona omdat jy nie wou doen waarvoor die Here jou geroep en gestuur het nie? Of dalk soos Saulus op pad na Damaskus omdat jy jou eie agenda gehad het? Waarheen jy ook al probeer vlug, jy gaan jou oral in die Here "vasloop". Hy gaan nie vir jou staan en wag soos 'n kwaai skoolhoof met sy lat nie. Hy gaan ook nie met loeiende sirenes soos 'n polisieman agter jou aangehardloop kom nie. Hy gaan net met oop arms, met deernis, met vergifnis en met 'n helpende hand verskyn. Dís die wonderlike nuus van Ps. 139! Die Here se teenwoordigheid sal jou agtervolg waarheen jy ook al probeer vlug, sy genade sal jou elke keer kom red, sy hand sal jou elke keer oplig na veiligheid, Hy sal jou toevou met sy liefdevolle arms, sy vergifnis sal jou skuld en verwyte kom uitvee, sy stem en sy lig sal die regte pad vir jou aanwys. Jy kan nie van Hom af wegvlug nie. Sy oë is oral op die aarde, sê die Woord op 'n ander plek. In die donker dae kom hy nader, deur die dal van doodskaduwee stap Hy saam, in die storms luister Hy na jou hulpgeroep, in die goeie tye vier Hy fees saam met jou. "U is oral. Daar is nie 'n plek waar ek heen kan gaan waar U nie is nie. As ek hemel toe gaan, is U daar. As ek doodgaan, is U by my. Al kan ek so vinnig soos lig beweeg of al gaan ek na die verste plek toe, U is daar. Die afstand tussen oos en wes is nie vir U te vêr om gou na my toe te kom nie. Oral hou U my vas. Al vou die donkerte my heeltemal toe, is U naby my." (Ps. 129:7-11, Die Boodskap) ~ Wilna Botha, 22/02/2022
'n Ware Christen sal nie vir jou willens en wetens in jou gesig 'n leuen vertel nie. Nee jy maak 'n fout, hulle sal.
'n Ware Christen sal nie vir jou indoen met geld nie. Nee, jy maak weereens 'n fout, hulle sal.
'n Ware Christen sal nie agter jou rug vir jou beskinder nie. Nee wat, dis nie waar nie, hulle sal.
'n Ware Christen wat welaf is sal van sy oorvloed deel en nie so suinig wees nie. Jy maak weereens 'n fout, hulle sál so suinig wees, want hy skuld immers vir niemand niks nie.
'n Ware Christen sal nooit 'n moord pleeg nie. Verkeerd, dit gebeur, baie gereeld, net soos Dawid.
'n Ware Christen sal nooit vir 'n oomblik die Here misken en verloën nie. Nee, jy is verkeerd, hulle doen, soos Petrus.
'n Ware Christen sal nooit vir die Here kwaad word nie! Wel, Moses het, met slegte nagevolge.
Ek het een groot fout gemaak met my beskrywing hierbo van hierdie Christene met voete van klei. Ek moenie sê "hulle" nie, ek moet sê "ons". Óns sal al hierdie verkeerde goed doen, en óns doen dit daagliks.
Nee dis nie reg nie, "ons" moenie, want ons is nie volmaak nie, ons is egter geredde sondaars. Gandhi het gesê hy sou 'n Christen wees as dit nie vir Christene was nie. Wel mnr. Ghandi, ek kry jou jammer as jy die verderf kies omdat jy nie in Jesus glo as Redder nie, omdat jy na sy swak kinders kyk.
Verwag maar swakheid by Christene, dis volop, maar verwag ook dat hulle (nee óns) tog streef na die teks wat sê: "Wees heilig, want Ek is heilig." (1 Petr. 1:16b)
Moet nooit opgee met jouself nie. ~ Willem Botha, 21/02/2022
Ek is soms nie lus om te bid nie. Ek kry soms nie woorde om te bid nie en ek vergeet om die beloftes wat ek gemaak het om vir iemand te bid, na te kom. Ek bid soms nie eers vir myself nie terwyl ek regtig gebed nodig het. Ek vergeet elke dag om dankie te sê en soms bid ek uiters selfsugtig. Ek is dikwels GLAD nie lus om vir die regering te bid nie want ek het opgegee met hulle, en ek sukkel regtig om vir ons liewe politikus met sy rooi keppie te bid want ek dink nie dit gaan help nie.
Nou ja, so kan ek aangaan, ek is nou maar eenmaal 'n swak bidder en dis dit. Nou kyk nou net hierdie kort en kragtige teks, net twee woorde.
"Bid gedurig." (1Tess. 5:17)
Sjoe, wat 'n opdrag in net twee woorde vasgevat. Dis 'n opdrag wat wyd tref.
En daai vyand ding?
"Julle het gehoor dat daar gesê is: 'Jou naaste moet jy liefhê en jou vyand moet jy haat.' Maar Ek sê vir julle: Julle moet julle vyande liefhê, en julle moet bid vir dié wat vir julle vervolg." (Matt. 5:43-44)
Dis 'n opdrag van die Here, of jy daarvan hou of nie.
Nou ja, my ongehoorsaamheid ten spyt, kan ek weereens getuig dat die Here in hierdie week vir my gewys het waartoe Hy in staat is. As ek sien hoe dinge in plek geval het, kan dit net die Here se guns en antwoorde op my halfhartige gebede wees.
Vanoggend kry ek weer 'n boodskap van 'n vriend wat kort en kragtig sê dat hy vir my bid, en dis ongelooflik kosbaar. Die Here voorsien 'n bidder vir my as ek nie vir myself bid nie! Ek verstaan dit nie, maar dis ongelooflik kragtig.
Bid gedurig! ~ Willem Botha, 17/02/2022
'n Man kom op 'n ongelukstoneel af en die persoon in die motor is baie baie ernstig beseer, soveel so dat hy glad nie kan kommunikeer nie en het boonop geen identifikasie aan hom nie. 'n Ambulans word uitgeroep na die toneel toe, maar omdat hulle geen inligting het rakende 'n mediese skema of iets dergeliks nie, word daar besluit om hom na 'n staatshospitaal te neem. 'n Onbekende toeskouer by die toneel gesels toe egter met die paramedici en sê dat hulle hom eerder na 'n ordentlike privaat hospitaal moet neem, en haal toe 'n kredietkaart uit en gee dit vir die paramedikus met die opdrag dat die hospitaal elke sent van die behandeling van die kredietkaart moet verhaal. Hy sou later na die man se welstand verneem en sy kaart terugkry.
Die bestuurder se duur Duitse rywa was totaal verwoes. Die toeskouer het kort daarna vertrek na sy informele hut in 'n nabygeleë plakkerskamp.
Nou ja, hierdie is nie 'n ware verhaal nie, dis 'n gelykenis. 'n Gelykenis van die gelykenis van die barmhartige Samaritaan.
Dit klink seker heeltemal absurd of hoe? Gaan lees egter die verhaal in Luk. 10:29-37, jy ken dit baie goed. Stem jy saam dat Jesus hier 'n baie ekstreme situasie skets? Die Samaritane was laag geag, maar hy het sy "kredietkaart" aangebied om die beseerde te versorg, terwyl die priester en die Leviet net verbygehou het.
Hierdie Samaritaan het gewys wat egte, ware liefde is, sonder om twee keer te dink, maar die "geestelikes" ignoreer dit net.
Ek dink as Jesus hier wil uitbeeld wie jou naaste is, is Hy baie baie ernstig daaroor en dit plaas ons in situasies waarvoor ons nie glad nie lus is nie. As ons wil hê dat Jesus ander moet help, moet Hy óns dalk gebruik, selfs téén jou sin.
Ek moet ruiterlik erken dat ek die toets dikwels heeltemal faal! ~ Willem Botha, 16/02/2022
Februarie, die maand van die liefde, en 14 Februarie, die dag van die liefde. So sê die mense.
Ek het so bietjie na liefde gaan soek.
Waar woon die liefde? Wat is liefde? Hoe kan dit beskryf word? Kan jy daaraan raak? Kan jy die liefde sien? Ruik? Hoor? Liefde … 'n wonderlike ding. Almal praat daarvan. Smag daarna. Hunker daarna. Baie flieks word daaroor gemaak. Mmm … klink so lekker op die tong. Die liefde. Maar, waar is dit? Loop jy in 'n vertrek by jou huis in – dis nie dáár nie. Ry jy in die straat – dit ontbreek ook daar. Selfs langs die stille rivier stroom, daar is niks liefde te vind nie. Klim jy op die hoogste berg en kyk na benede, sien jy niks liefde nie. In die mooiste natuurskoon, waar 'n sagte briesie waai, en die heerlikste aroma amper tasbaar is, dáár is ook niks liefde nie. Klim in 'n vliegtuig en kyk verby die aarde se rondings – dis ook liefdeloos. Tuur met 'n teleskoop in die buitenste ruimte in, sien die planete se pragtige ringe, die mees kleurvolle gas stapels wat miljoen ligjare toring – jy soek verniet hier na liefde. Ja, selfs in die mikroskopiese organismes wat volmaak georganiseer is, is daar niks, heeltemal niks liefde nie. Die liefde kruip nie in 'n stoorkamer weg nie, lê nie in die woorde van boeke opgesluit nie, nie in die prag van goud en edelgesteentes nie. Dit lyk my die liefde het 'n manier om sy lyf skaars te hou as jy op die verkeerde plek kyk. Steek iemand dit dan weg? Kry jy daarvan in 'n vinnige motor? Is dit miskien verborge in 'n banknoot? Of kan jy dalk selfs bietjie daarvan koop met jou kredietkaart? Waar op aarde is die liefde?
1 Kor. 13: "Nou wys ek julle wat nog die allerbeste is: Al praat ek die tale van mense en engele, maar ek het geen liefde nie, het ek 'n stuk klinkende metaal, 'n galmende simbaal geword. Al het ek die gawe van profesie en ken ek al die geheimenisse en besit ek al die kennis, en al het ek al die geloof om berge te versit, maar ek het geen liefde nie, dan is ek niks. Al deel ek al wat ek het aan ander uit, en al gee ek my liggaam prys om my daarop te kan beroem, maar ek het geen liefde nie, baat dit my niks. Die liefde is geduldig, die liefde is vriendelik; dit is nie afgunstig nie, is nie grootpraterig nie, is nie verwaand nie. Dit handel nie onwelvoeglik nie, soek nie sy eie belang nie, is nie liggeraak nie, hou nie boek van die kwaad nie. Dit verbly hom nie oor onreg nie, maar verheug hom oor die waarheid. Dit bedek alles, glo alles, hoop alles, verdra alles. Die liefde vergaan nooit nie, maar die gawe van profesie sal verdwyn, die gawe om ongewone tale en klanke te gebruik, sal ophou, en dié van kennis sal uitgedien raak. Want ons ken maar gedeeltelik, en ons profeteer maar gedeeltelik, maar wanneer die volledige kom, sal wat gedeeltelik is, uitgedien wees. Toe ek 'n kind was, het ek gepraat soos 'n kind, gedink soos 'n kind, geredeneer soos 'n kind. Maar noudat ek 'n man is, is ek klaar met die dinge van 'n kind. Nou kyk ons nog in 'n dowwe spieël en sien 'n raaiselagtige beeld, maar eendag sal ons alles sien soos dit werklik is. Nou ken ek net gedeeltelik, maar eendag sal ek ten volle ken soos God my ten volle ken. En nou: geloof, hoop en liefde bly, hierdie drie. En die grootste hiervan is die liefde! "
Wow, een van die mooiste gedeeltes in die Bybel. En die grootste hiervan is die LIEFDE!
Hoe hard ek ook al deur hierdie gedeelte gelees het, hoe goed ek dit ook al bestudeer het, ek kon niks daarvan kry wat ons netnou genoem het nie. Ja, ons oorlede hondjie, Lullu, was baie liefderik … maar dis ook al. Selfs in 1 Kor. 13 kry ek steeds nie 'n greep op hierdie ding wat ons liefde noem nie. Ek wil só graag "liefde" aan sy handvatsels beetkry en dit beskou, daaraan ruik, in my hande ronddraai, daarmee speel soos met 'n bal – maar ek kan nie! Lyk my die liefde is nou maar eenmaal ontasbaar, onruikbaar, onsigbaar. Wat is dit dan? As ek dan nie 1 kilogram liefde kan bekom nie, waar gaan ek dit dan kry? Waarvoor sal ek vra? Waar sal ek daarvoor vra? Vir wie? Waar is die liefdeswinkel? Sjoe … ek kan amper vra: "bestaan die ding ooit?" Moet wees, want die Bybel sê so. 1 Kor 13:4-7: "Die liefde is geduldig, die liefde is vriendelik; dit is nie afgunstig nie, is nie grootpraterig nie, is nie verwaand nie. Dit handel nie onwelvoeglik nie, soek nie sy eie belang nie, is nie liggeraak nie, hou nie boek van die kwaad nie. Dit verbly hom nie oor onreg nie, maar verheug hom oor die waarheid. Dit bedek alles, glo alles, hoop alles, verdra alles."
Paulus beskryf dit as 'n entiteit as hy die liefde "DIT" noem. So kom ek by die ontdekking dat jy liefde net op twee plekke gaan kry, en dis in God (1 Joh 4:8: "Wie nie liefhet nie, het geen kennis van God nie, want God ís liefde"). Nee, liefde is nie een van God se karaktertrekke nie, dis sy wese. Wat is spookasem? Het dit suiker in? Nee, spookasem ís suiker! So ís God liefde. Maar dis nie al nie, jy kry liefde in die mens ook, die mens as lewende wese. Jippie! Daar ontdek ons die bron en die stoorplek – dit is in God, en in die mens se hart. Nou kan dit letterlik die wêreld vol loop. Waar daar mense is, sal jy liefde vind. Op die hoogste berge, in die diepste dal, by die mooiste watervalle, fonteine, stroompies … selfs ook in die gevangenis en op die oorlogsfront - dáár sal jy liefde vind. Die mens is 'n wonderlike stoorkamer van liefde.
"Toe die Fariseërs hoor dat Jesus die Sadduseërs die mond gesnoer het, het hulle bymekaargekom, en een van hulle, 'n wetgeleerde, het Hom met 'n vraag probeer vastrek. "Meneer," vra hy, "wat is die grootste gebod in die wet?" Jesus antwoord hom: "'Jy moet die Here jou God liefhê met jou hele hart en met jou hele siel' Dit is die grootste en die eerste gebod. En die tweede, wat hiermee gelyk staan, is: 'Jy moet jou naaste liefhê soos jouself.' In hierdie twee gebooie is die hele wet en die profete saamgevat." (Matt 22:34-40)
Jy moet jou naaste liefhê soos jouself. Elke mens op aarde het liefde – selfs die mees geharde misdadiger sal waarskynlik sy ma of sy kind liefhê. Ons kan vra: "Hoe kan iemand dit of dat doen as hy liefde in hom het?" Goeie vraag. Maar weet jy, ons almal is maar geneig om die liefde-stoorkamer soms gesluit te hou.
Miskien ken jy hierdie lawwe storie: Hoe weet jy of jou hond of vrou vir jou die liefste is? Jy maak hulle saam in die kattebak van die motor toe vir 'n uur of twee. Wanneer jy oopmaak, kyk jy wie die blyste is om jou te sien. Mmm… besluit maar self of dit 'n weerspieëling van liefde is!
Weet jy, dit lyk partykeer vir my of daar mans is wat hulle honde liewer het as hulle vrouens; hulle kraak hulle kinders meer af as hulle hond; die hond kry meer aandag as die gesin. Siestog man, en die hond gaan nie eens saam met jou oud word nie – hy leef net so 14 jaar … miskien.
1 Kor. 13 sê mooi goete. Vers 5 sê: "Hou nie boek van die kwaad nie" - al gehoor van ou koeie? "Is nie afgunstig nie" – al gehoor van jaloesie? "Soek nie sy eie belang nie" – al gehoor van eie ek? Liefde bedek alles, glo alles, hoop alles, verdra alles.
Watter woorde klink mooier as: "Ek is lief vir jou"? Kry jou hart dit nog reg om jou lippe te oortuig om dit uit te spreek? Kan jou oë dit nog regkry om daardie spesiale laserstraaltjies uit te skiet? Kan jou hande dit nog regkry om met 'n byna magiese aksie iemand te oortuig dat hy/sy spesiaal is? Dra jou lyftaal en aksies nog daardie spesiale aroma deur die lug wat sê: "Hierdie persoon vind my spesiaal"? Is daar 'n liefdeslied in jou psige wat hoorbaar is sonder dat klankgolwe iemand bereik? Daar is soveel sekuriteit daarin, meer as in miljoen rande. Daar word soveel vrede daardeur uitgedra, ja, ek glo selfs genesing. Wat kan mens lekkerder laat slaap as die wete dat daar mense is wat hierdie onbeskryflike element op jou uitstort. Sonder dat hy eintlik eers daarvan bewus is.
Iemand is lief vir jou, weet jy? Al dink jy nie so nie. Ja, die Here is onbeskryflik lief vir jou, dit kan jy maar glo. Maar Hy het ook 'n stukkie van Sy wese in ander se hart uitgestort, wat dit weer op jou uitstort. En so begin die Here 'n kettingreaksie, en skep een geslag na die ander van liefdes-stoorkamers, om iets van Sy wese oor te dra. Ek hoop jou deur staan oop om te ontvang, en om te gee.
Kom ek daag jou uit: vat jou selfoon, telefoon of epos en sê vandag vir 'n paar mense: "Ek is lief vir jou". Dit sal lekker wees. Vir jou EN vir hulle. ~ Willem Botha, 14/02/2022
Soms voel my gemoed soos 'n klimtol ('n yo-yo vir die wat nie weet nie), vernaam na 'n Sondag. Jy gaan kerk toe, of lees die Bybel en sien die wonderlike beloftes van die Here raak. Dan rol jy dit soos 'n toffie in jou mond rond en daardie klimtol het opgeklim tot bo, maar die oomblik wat jy jouself aan enige vorm van media blootstel, val daardie klimtol in sekondes tot onder en jou gemoed is in die grond in.
Dit lyk of daar konstant 'n toutrekkery is tussen God se beloftes, en die negatiewe dinge van die wêreld. Ons weet tog dat God se beloftes altyd bly staan, en dat Hy nooit verander nie, maar tog skree die wêreld so hard dat dit die Here se stem totaal verdoof. Ek lees hierdie sinnetjie in die Boodskap raak.
Dit kom uit Rom 3:4 "God hou altyd sy woord. Hy bly lojaal selfs al lieg en bedrieg almal op aarde."
Sjoe, stel jouself aan media (radio, nuus, TV, Facebook, koerante) bloot, en die leuens stroom soos riviere uit almal se monde. Dan begin die toutrekkery tussen die soete beloftes van die Here en die bose geraas en blaas van die wêreld. Terloops, sou jy geweet het dit gaan sleg as jy dit nie in die media lees nie?
Die Here sê in Jer. 29: 11 "Ek weet wat Ek vir julle beplan, sê die Here: voorspoed en nie teëspoed nie; Ek wil vir julle 'n toekoms gee, 'n verwagting!" Die wêreld sê: alles is hopeloos en hooploos, ons is op pad om soos Zimbabwe te word. Dan val daai klimtol soos 'n klip.
Besef jy hoe groot die monster van depressie is? Is dit nie dalk deels omdat ons ons te veel steur aan die leuens van die leuenaars nie? Moet ons nie dalk eerder net onsself voer met hoop wat uit God se Woord kom nie?
Ek wil vandag kies vir wie ek glo, en ek weet wat my keuse is. Ek staan by die Woord van God!
Jos. 24:15 " Wat my en my familie betref, ons sal die Here dien." ~ Willem Botha, 09/02/2022
Wie is jy? Wat is jy? Waar kom jy vandaan? Waar gaan jy heen? Ja, jy het 'n naam, en 'n agtergrond, 'n herkoms; jy lyk soos jy lyk; jy is wie jy is. Vir 70 jaar sal jy leef, as jy sterk is 80. Jy sal hierdie aarde verlaat … vir seker. Jy kom iewers vandaan … vir seker. Op 'n tyd was jy 'n blink in jou ouers se oog. Almal se lewenspad begin iewers, en loop 'n spesifieke rigting. Dag vir dag bepaal keuses jou weë, besluite veroorsaak dat jy by sekere kruisings links draai, by ander draai jy regs. Party deure gaan oop en jy stap deur, ander gaan toe en jy draai om. So kom dit uiteindelik dat jy vandag is wie jy is, en waar jy is. Vandag is jy iémand, en vandag het jy iets… 'n liggaam, goedere, materiële dinge, ens. Die vraag wat ek jou vandag vra is: is jý jý? Deur wie se toedoen is jy wie en wat jy is?
"Die mens se dae is vasgestel, U het die getal van sy jare bepaal, U het dit neergelê, en hy kan dit nie oorskry nie. U moet van hom af wegkyk en hom met rus laat totdat hy soos 'n huurling sy dagtaak afgehandel het. Vir 'n boom is daar nog hoop; al is dit afgekap, kan dit weer uitloop, en sy lote sal aanhou groei. Al word sy wortels oud in die aarde en al gaan sy stam dood in die grond, spruit hy weer uit as hy net water ruik, en groei sy takke asof hy pas geplant is. Maar die mens sterf en verdwyn, hy blaas sy laaste asem uit, en waar is hy?" (Job 14:5-10)
Interessant hoe Job dit hier beskryf, en hy sê eintlik vir jou dat jy nou in die strepie-fase is tussen geboortedatum en sterf datum. Ek wil vir jou net weer een vraag vra, en dis of jy jý is, en of jy 'n ander lewe probeer lei as dít wie jy is? Dalk sê jy dat jy so ryk soos Bill Gates wil wees, so aantreklik en mooi soos een of ander filmster, so mooi motor wil ry soos sus en so, so goeie ouer wil wees soos een van jou vriende, en dalk so heilig wil wees soos Jesus Christus.
Of sien jy een of ander mislukking as jy in die spieël kyk, vind jy daardie persoon wat terugkyk na jou dalk walglik en wens jy dalk dat jy nie jý hoef te wees nie? Wel vriend, dan sal die lewe vir ewig vir jou miserabel wees. Maar as jy besef dat die Here onvolmaakte mense soos Petrus en Dawid en Moses en Paulus en elke enkele persoon in die Bybel innig liefgehad het en selfs gebruik het, sal jy weer lief kan word vir jouself en al daardie opgebondelde en onderdrukte energie kan loslaat, en die beste jý wees wat jy kan wees. Dan sal jy besef jy is na die beeld van God geskep. Ja, jy is baie spesiaal, en daar is waarskynlik duisende mense wat graag jý sou wou wees. Vind vreugde in jouself. ~ Willem Botha, 07/02/2022
So ietsie vir die manne...
Ai, hoe verskriklik is 'n afbrekende, neerhalende, sarkastiese en nydige woord uit die mond van 'n dwaas nie! En spesifiek teenoor 'n persoon se wederhelf, na watter kant toe ook al. Ek dink egter ons as manne is meer skuldig hieraan as andersom. Dink net, voor 'n kansel het 'n persoon trou gesweer en liefde beloof aan 'n ander, totdat die dood daardie verbintenis onomkeerbaar tot niet maak, maar nie lank daarna nie begin daardie wrede moord wat met woorde gepleeg word. Stukkie vir stukkie, soos slukkie vir slukkie gif. Ek het dit al so baie gesien, en ek verstaan dit nie.
Ek hoor eendag hierdie pragtige beeld: Die man is die spieël waarin sy vrou haarself sien.
Dit het my nogal aangeraak, want ek het besef dat my woorde, lyftaal, reaksies en kommunikasie met my vrou, bepaal wat sy van haarself dink. Sjoe!
Dis nie net negatiewe woorde wat afbreek nie, 'n totale gebrek aan woorde kan soms nog erger wees, want om iemand te ignoreer beteken vir daardie persoon dat daar niks in die spieël reflekteer nie en sy nie eers bestaan nie. Ons mans weet presies hoe om kwetsend te wees met woorde, vernaam as ons die uiterlike aanval, soms onder die vaandel van 'n ou grappie. Of so bietjie sarkasme. Maar boeta, ons maak seer met woorde, en vanaand wonder ons hoekom vroulief so effe koel voorkom en alweer hoofpyn het.
Die teendeel het egter 'n wonderlike effek. Hoe meer 'n vrou hoor sy is mooi vir haar man, en hoe meer sy hoor sy is die beste, hoe mooier word sy, want dis lekker om voor daai "spieël" te staan. Die woorde : "Ek is lief vir jou", of "sjoe jy lyk mooi" en "dankie vir die heerlike bord kos", beteken BAIE meer as die bloesie wat sy maar mag koop. Ek ken manne wat nog nooit voor my 'n enkele mooi ding vir hulle eie vroue gesê het nie, maar lustig die heuningkwas uitpluk vir 'n ander vrou. Dis totaal onvanpas.
Soek jy woorde meneer? Gebruik sommer hierdie uit die Bybel uit :
"My liefling, jy is so mooi soos Tirsa, so aantreklik soos Jerusalem, so indrukwekkend soos 'n afdeling vaandeldraers." (Hooglied 6:4) ~ Willem Botha, 02/02/2022
Jy, ja jy wat wonder wat jou doel op aarde is, jy wat dink die Here het jou vergeet, jy wat nutteloos voel en niks meer sin in die lewe sien nie. Ja, jy wat dink die Here sien almal raak behalwe vir jou, en wat wonder of die Here nog jou naam ken. Hoeveel mense voel of almal hulle verwerp het, en hoeveel wonder of nog 'n dag op aarde enigsins die moeite werd is, en hoeveel voel dat die einde só aanloklik lyk, dat hulle dit sommer self wil versnel. Gebede tref die plafon, die Here se stem is stil, niks uit sy Woord praat meer sinvol nie en dit lyk of Hy in die niet verdwyn het.
Nee dis nie so nie, Hy praat daagliks, eintlik elke oomblik met jou, jy moet net die geraas vir 'n klein rukkie onderdruk, dan sal jy sien hoe die Bybel, wat bykans tweeduisend jaar gelede kant en klaar geskryf is, vandag met jou sal (nee nie kán nie, sál) praat as jy net 'n rukkie wil stil raak. Meer as tweeduisend jaar gelede het die Here hierdie woorde vir jóú geskryf, vir vandag.
Lees, glo en lééf.
"Vir die musiekleier se aandag: 'n Dawidspsalm met die wysie "Gittiet"
Here, ons Here, hoe groot is U nie; U word oor die hele aarde geprys!
Alles wat U in die hemelruim gemaak het, vertel hoe groot U regtig is.
Uit die blou lug klink simfonieklanke wat aan U lof bring. Deur swak en klein mensies word u groot krag hier op aarde uitgebasuin, deur 'n baba wat geluidjies maak of 'n pap babatjie in 'n ma se arms. U groot krag laat almal wat met U probeer baklei gou-gou stil word. As ek opkyk na alles wat U in die hemelruim gemaak het, al die planete, die maan, melkwegstelsels en miljoene sterre, snak ek na my asem as ek sien hoe piepklein die mens regtig is. Hoekom gee U vir hom om? En tog, hoeveel gee U nie om vir hierdie piepklein mensie nie!
Dink net: U sorg vir hom. Hy is vir U baie belangrik. U het hom so belangrik gemaak dat hy amper soos U is; U behandel hom soos 'n koning; U gee 'n baie hoë posisie aan hom. U wil hê dat die mens oral moet wys hoe groot U is. Hy is mos u verteenwoordiger. Hy regeer oor die hele aarde. U laat hom soos 'n groot leier oor u handewerk regeer. Hy moet vir alles sorg wat U gemaak het. Veral die diere is van hom afhanklik - die vee, wilde diere, voëls en visse. Here, ons Here, hoe groot is U nie; U word oor die hele aarde geprys!" (Ps. 8 - Die Boodskap) ~ Willem Botha, 31/01/2022
Ek het nou letterlik twee keer in twee dae ernstig 'n traan gekap (soos 'n oud weermag vriend dit genoem het as jy so effe emosioneel raak). Dan stap ons mans maar eerder gou 'n draai in die tuin voor iemand vra of jy nou uie gerasper het of wat. Ja 'n man is mos kamtig sterk en hard, maar ai, daai ogie kraantjies lek maklik.
In die eerste geval sien ek 'n video van Amerikaanse soldate wat huis toe kom na 'n skof in oorlogsgebiede. In hierdie geval is 'n klompie mense (mans en vrouens) afgeneem waar hulle hulle geliefdes verras sonder dat dié weet hulle sou tuis kom. Die absolute ekstase, vreugde, blydskap en trane is uiters hartroerend en die kinders sowel as volwassenes se reaksie kan eintlik nie beskryf word nie. Gil, lag, huil en selfs neerslaan is aan die orde van die dag.
Toe ek die video kyk was ek behoorlik aangedaan van pure lekkerte. Wat 'n wonderlike band tussen ouers en kinders speel só af.
In die tweede geval was dit toe ek na 'n baie bekende liedjie van Niel Diamond luister, wat ek al honderde kere gehoor het, maar dié keer was ek regtig aangedaan, en jy ken ook die liedjie met die naam "Morningside". Dit gaan oor 'n ou man wat gesterf het, en al wat hy kon nalaat (in materiële terme) was 'n tafel wat hy self gemaak het uit eikehout. Toe die kinders klein was, was daar baie gelag en gekuier om daardie tafel. Hy het met liefde die woorde uitgekerf "for my children".
Die hartseer was egter dat hy jare later alleen gesterf het en nie een van sy kinders het die moeite gedoen om by hom te wees nie. Hulle het hom net op 'n tyd agtergelaat en van hom af weggegaan, dalk op soek na groener weivelde, soos wat ek dikwels sien gebeur. Dit moet verskriklik wees om alleen te sterf! Maar voorts wou niemand eers die tafel hê nie!
Hierdie is net 'n hartseer liedjie, maar ek dink daar is derduisende sulke gevalle in die lewe en ek het dit al SOVEEL kere gesien.
Toe ek so dink aan hierdie twee totale teenpole wat my aangeraak het, was ek werklik hartseer. Ek verstaan dit nie. Ek dink nie dis die Here se wil nie. Die Here bind ouers en kinders deur liefde aan mekaar, maar vir vele beteken dit nie baie nie.
Ek gee vir jou die lirieke van die lied. Dink so bietjie diep hieroor.
~ Willem Botha, 26/01/2021
Dankie Korporaal, dankie dat jy my amper gebreek het met daai nagmarse, daai kere toe ek gevoel het ek sien nie die oggendson nie. Dankie dat jy my hordes kere deur daai "sirkus" - (die prima opfoeter plek) in Potch deur daai vieslike slyk-water gejaag het met "fullkit" en sommiges bykans verdink het en dit net genade was dat ons nie omgekap het nie. Dankie weermag vir die aaklige kos wat werklik selde eetbaar was. Dankie weermag dat ons SO maklik op die grens in swart sakke (body bags) leweloos kon huis toe kom.
Dankie my werkgewer dat jy my afgelê het op 'n tyd wat ek die enigste broodwinner was en dit werklik nie kon bekostig om sonder werk te wees nie.
Dankie Mev. Malan dat jy my in st. 9 die hardste pak slae gegee het van my hele skoolloopbaan, met daardie aaklige bordpasser waarmee jy sekerlik iemand uit hierdie lewe uit kan slaan!
Dankie pa vir die kere wat ek met daai belt moes deurloop.
Ek prys U Here dat U my my kinders van my af weggeneem het, asook alles anders wat ek besit het en ek letterlik met niks oorgebly het nie.
Nou ja, al die punte hierbo was op my persoonlik van toepassing behalwe die laaste situasie, want dis wat met Job gebeur het. Nadat hy alles verloor het, sê hy: "Sonder iets het ek in die wêreld gekom en sonder iets gaan ek daaruit. Die Here het gegee en die Here het geneem. Prys die Naam van die Here." (Job 1:21)
Het jy al die woorde gebid "Laat U wil geskied"? Ek het al ontelbaar baie, maar eintlik was ek nooit ernstig nie, as ek in hierdie konteks daaraan dink. Jy sien, al die goed wat ek hierbo oor myself geskryf het, is waar, en of jy dit glo of nie, ek is nie spyt oor één enkele ding nie, want die Here het my daardeur gevorm, stukkie vir stukkie. Wat destyds dalk sleg was, is vandag 'n reuse wins. In sy boekie Prison to Praise, skryf Merlin Carothers dat jy elke enkele dag die Here moet loof en prys vir goed én sleg wat met jou gebeur, want jy weet nie wat die toekoms vir jou inhou, en hoe belangrik tot die slegte goed vir jou is nie.
Die weermag moes jou eers tot in die grond afbreek voordat jy opgebou kon word tot 'n regte soldaat. As ek terugdink aan Mev. Malan het sy 'n ongelooflike goeie impak op my lewe gehad en ek is bitter dankbaar daarvoor.
So laat die Here soms toe dat ons bitter seerkry, bitter swaarkry en soms bykans "rock bottom" tref voordat ons beter en meer nuttig anderkant kan uitkom, en Hy ons kan gebruik. Sy planne is vir ons onbekend en ek het dikwels nie goed wat gebeur het verstaan nie, maar elke enkele ding, tot die dood van geliefdes, het op een of ander manier 'n goeie nadraai gehad. Ek glo al hierdie goed met my hele hart, maar steeds is ek bang om Hom heeltemal te vertrou in slegte tye.
Ek is werklik bang om te bid: Laat U wil geskied, hoewel ek vir seker weet dat mý wil soms rampspoedig kan wees. Ek kies dus eerder die opsie dat Hy besluit.
Dalk is jy op die oomblik "rock bottom", of uiters desperaat oor iets. Byt maar vas, Hy weet van die fynste stukkie detail, en Hy is elke oomblik besig met jou, en Hy het jou beslis nie vergeet nie. Doen alles wat jy moet en kan, en los die res vir Hom. ~ Willem Botha, 24/01/2022
"Maar jy, wie is jy om regter te speel oor jou naaste?" (Jak 4:12) Dis nogal 'n tawwe vraag wat Jakobus (en die Here!) vandag vir ons vra. Wie is ek om te oordeel of te beoordeel? Wie is ek om te besluit wat reg en verkeerd in iemand anders se situasie is? Wie is ek om te sê wie is goed en wie is sleg? As mens terugkyk na die vorige vers in Jakobus praat hy van kwaadpraat oor mekaar, van skinder, van slegsê en slegpraat en slegmaak. Wie is ek nou eintlik om enige iets oor enige iemand anders te sê? Ja, ek is skuldig. Ek oordeel. Ek sien dikwels net die slegte raak. En ek bly nie stil daaroor nie! Ek kyk na die uiterlike, ek kyk na die foute, die mislukkings, ek kyk na die verskille en dan sit ek iemand in 'n boksie daarvolgens. Ek is krities, ek is uitgesproke, ek "label" mense. Ek maak afleidings, ek is nie objektief nie, ek is nie verdraagsaam nie, ek kyk nie na die groter prentjie en die agtergrond en die paadjie wat my naaste dalk al moes stap nie. Ek het hierdie aanhaling gelees wat my sterk aanspreek: "Don't judge my path if you haven't walked my journey." Dis natuurlik ook glad nie lekker as die bordjies verhang en jy aan die ontvangkant van iemand anders se oordeel is nie, nè! Dit maak mos seer as iemand jou beoordeel sonder dat hulle jou storie en jou agtergrond ken, nie waar nie? Nou hoekom doen ons dit dan aan iemand anders? Die "Urban Dictionary" sê by "judgemental": "A way of making oneself feel better, by hurting others. Usually caused by closed mindedness, and a lack of manners." Nee! Ons kan en mag nie so wees nie. Kom ons wees meer verdraagsaam en toon groter begrip en genade aan mense wat anders lyk, anders dink en anders optree as ons. Kom ons bly stil as ons nie die hele agtergrond ken nie. Kom ons probeer om onsself in die ander een se skoene te plaas en so paar treë saam op sy journey te stap. Jesus sê in Joh. 7:24: "Moenie op die oog af oordeel nie, oordeel regverdig." ~ Wilna Botha, 20/01/2022
"In die begin het God die hemel en die aarde geskep. Die aarde was heeltemal onbewoonbaar, dit was donker op die diep waters, maar die Gees van God het oor die waters gesweef." (Gen. 1:1-2)
Ek vind myself elke keer in verwondering as ek die Skeppingsverhale lees (ja daar is twee, in Genesis 1 en 2). Dit fassineer my nog my hele lewe lank en ek wens so ek kan eendag eerstehands by die Here die fyner detail hoor. Iets wat my opval is dat daar telkens, na elke skeppingsdag, geskryf staan: God het gesien dit is goed. Alles wat Hy geskep het, is goed, en dan lees ons die volgende in Gen. 1:31 : "Toe het God gekyk na alles wat Hy gemaak het, en dit was baie goed. Dit het aand geword en dit het môre geword. Dit was die sesde dag."
Sien jy dit raak? Dit was BAIE goed. Alles is baie goed en dit sluit die mens in. Die natuur wat perfek in balans bly, die sterre en planete in die buitenste ruim wat vir altyd in ewewig bly. Die afstand van die maan en son na die aarde toe, is perfek geplaas om lewe moontlik te maak. Álles is baie goed. Die kos wat die Here vir die mens beskikbaar stel, die energiebronne wat tot ons beskikking is, en tegnologie wat ontwikkel word, is baie goed.
So is jy ook báie goed, en die hele mensdom is oorwegend báie goed! Nou sê jy nee, die mens is verdorwe en vernietig alles, en misdaad verwoes ons, en niemand kan vertrou word nie! Dan sê ek vir jou jy is verkeerd, dis steeds uitsonderings. Enige mens op aarde kan 'n groot mes in die hande kry, en baie het toegang tot vuurwapens, maar daar is steeds nie elke dag massa slagtings nie.
Jý, ja jý, is BAIE goed! En dis nodig dat jy dit vandag hoor. O nee reg, jy sê vir my ek ken nie jou lewe nie, jy sukkel met dít en dat, dan sê ek vir jou dat jy in die oë van die Here baie goed is. Ons het dalk al 'n bietjie verval in sondes, maar omdat Jesus daarvoor gesterf het, bly jy steeds baie goed. Volmaak, perfek, soos Hy jou gemaak het, is jy baie goed! Het jy nie ook al tientalle kere verstom gestaan oor die goedheid van mense nie? Was jy nie ook al verras deur vreemdelinge se welwillendheid nie? Het jy nie ook al gewonder hoekom mense soms so uit hul pad sal gaan vir ander nie?
My vriend, dis omdat die Here nou nog steeds sê: Dit is báie goed! Natuurlik man, jy is immers na sy beeld geskep, en Hy is baie goed. As sy hande jou gevorm het, kan jy niks anders wees nie, hoewel daar tog wel vele mense is wat in ons oë glad nie goed is nie. Moet asseblief om vadersnaam nie die hele wêreld oor daardie kam skeer nie, en beslis nie jouself nie! Voel goed, voel nou dadelik goed, want 'n Meester het jou gemaak. Jy hoef nie vir my te glo nie, glo die Here. ~ Willem Botha, 19/01/2022
Ek het 'n man geken wat deur 'n egskeiding was en hy was baie ongelukkig omdat sy vrou nie meer kans gesien het vir die huwelik nie. 'n Ruk daarna het hy vir my vertel dat hy 'n spesifieke boek gelees het, en oortuig is dat hy nou in 'n volmaakte huwelik met die vrou sou kon saamleef as sy hom net 'n kans sou gee. Hy het geglo dat hy die perfekte resep gekry het. Volg hierdie stappe, hou dáárby, hanteer situasies sus en so en alles is perfek. Sjoe, dit werk seker as jy 'n brood bak, maar verhoudings gaan verder as dit en dis nie soseer presies wat jy doen of nie doen nie, dit gaan daaroor of jy jou hele menswees in lyn kan kry met dié van die ander party. Indien my vriend se plan sou werk, sou ek seker met enige ander vrou op aarde dolgelukkig kon wees. O koek nee, net my eie vrou en geen ander een nie.
Nou sien ek hoe mense resepte wil voorhou vir die "regte" manier om die Here te dien. Skakel by sus en so aktiwiteit in, bid op hierdie manier, hou stiltetyd op hierdie spesifieke tyd, lees jou Bybel só, gaan verkondig die evangelie volgens hierdie riglyne, bid hierdie woorde teen kanker (ja ek het dit al gehoor - as jy verkeerd bid sal jy nie genees word nie) besoek hierdie gemeente of denominasie en lees nét hierdie spesifieke vertaling van die Bybel.
Ai, hoeveel resepte het ek nie al gehoor, en self verkondig nie!
Dit lyk vir my die finale, perfekte resep is nog nie ontwikkel nie. Ongeag van wátter resepte ek sou gebruik om my kinders groot te maak of my gesin te bedien, dit sou flop as dit nie geskaaf is, foute gemaak is, gefaal het by tye en aanhou probeer is nie. Jou resep en my resep is nié dieselfde nie.
En daarom is daar net een manier wat vir jou gaan werk om die Here te dien, en dis om 'n baie sterk en nabye verhouding met Hom te handhaaf. Die Fariseërs het mos met hulle resepte gekom en ondraaglike laste op die mense gesit, maar dit was net pure godsdiens met absoluut geen hart nie, en verhoudinge was geensins ter sprake nie. As jy riglyne soek, soek dit in die Bybel, en as jy dinge anders verstaan as 'n ander gelowige wat dieselfde Bybel lees, is dit omdat die Here anders met jou werk as met hom. Ek is oortuig daarvan dat jy elkeen van jou kinders verskillend grootmaak, en daarom hoef jy nie 'n ander se resep te probeer najaag of begeer nie. Wees die beste jý wie jý kan wees, aanbid en volg die Here deur op sy voetstappe, wat Hy net vir jóú gee, te stap.
As jy ander se resepte gaan probeer volg, gaan jy nooit gelukkig wees in jou geestelike lewe nie. Wees jy net jy, soos die Here jou gemaak het. ~ Willem Botha, 17/01/2022
Weet jy waarin lê die skoolboelie se krag en vermoëns? Nie in homself nie, nie in sy fisiese krag nie en ook nie in sy "wonderlike" persoonlikheid nie. Dit lê in sy meelopers en dié wat hom bewonder en amper aanbid, se praatjies oor hom. Diegene wat so saamloop en almal waarsku oor hom en vertel hoe sterk hy is, gee vir hom sy mag en hulle kry ook so ietsie daaruit om met hom geassosieer te wees.
Kom ek vertel jou van 'n magtige organisasie in die wêreld wat onbeskryflik kragtig en invloedryk is, en die klomp se tentakels strek oor die uithoeke van die hele wêreld. Daar moet seker baie hoofkantore oor die hele wêreld wees, met briljante mense wat daarby betrokke is, en wat met enige mens se kop kan smokkel. Soms subtiel en soms byna met aggressie. Voorts skat ek hierdie ouens het fabrieke en sakebelange soos waarvan jy nog nooit gehoor het nie, en ek kan my nie indink hoe groot daardie werksmag is nie. Maar hierdie mense is uiters geheimsinnig, jy weet mos, so geheimsinnig dat jy jou naam met 'n uitveër skryf. Die metodes van kommunikasie is briljant, want net mooi niemand kan dit onderskep nie, ongeag van watse tegnologie tot jou beskikking is. Dalk besit hierdie organisasie selfs satelliete waarvan net mooi niemand anders weet nie. Weet jy van wie ek praat? Ken jy hierdie organisasie se naam? Ek is doodseker jy weet ten minste iéts, want dalk is jy ook 'n meeloper wat vir hierdie ouens mag gee, soos die skoolboelie se luitenante, deur te vertel van hierdie organisasie se vermoëns. Maar o wee, ek kry niks konkreet op die internet nie. Is daar ooit 'n webblad vir hierdie ouens? Ek het gaan soek, maar kry niks. Die eerste logiese naam wat dalk sou werk sou www.hulle. com wees. Ek het ook www.hulle. co.za probeer en www.hulle. net, maar daar is niks. Hulle kruip goed weg. Of liewer "Hulle" kruip goed weg. Ja vriend, "Hulle" het baie mag, want "Hulle" wil jou beheer en "Hulle" gaan nano robotjies en jou inplant en "Hulle" gaan jou DNA verander en jou die hele tyd dophou deur "Hulle" satellietskottels en jou sodoende beheer. "Hulle" hou jou fyn dop. Daar moet baie van "Hulle" wees, in elke land, by elke bank, by elke staatsdepartement, by elke skool, universiteit, werkplek, en NATUURLIK ook in jou kerk, want "Hulle" wil jou "mind change" dat jy nie meer in God glo nie, en "Hulle" wil jou kerk tot niet maak, ja, en selfs die Bybel. "Hulle" voer 'n skrikbewind, en daar is geen uitkoms vir jou nie. "Hulle" word deur die hele wêreld gevrees. Soos ek hier sit wonder ek hoe die mensdom se denke so geïnfiltreer kon word deur iets onsigbaar. Hoe op aarde kan ons as intelligente wesens iets onsigbaar só vrees, terwyl ons die almag van God miskyk en misken. Ons sien hoe Hy ons in 'n oogwink kan platvee, ons sien in die Bybel hoe Hy Sodom en Gomorra kon verwoes, maar ons sien ook hoe Hy onbeskryflike wonderwerke in ons lewens doen en mense genees en ophef en uit die moeilikste situasies red. Maar nee, die mensdom hou net nie meer daarvan om in Hom te glo nie, en kyk Hom mis en is selfs blasé daaroor. Maar vir "Hulle" moet jy oppas want "Hulle" is selfs sterker as ons Koning, en baie meer invloedryk.
Nee vriend, vrees die Here, jy hoef "Hulle" nie te vrees nie. God is sigbaar in elke ding en mens (wat immers deur Hom geskape is), Hy is sigbaar in die natuur, en selfs sigbaar in die geboorte van 'n pap babatjie. Stem jy saam dat dít 'n REUSE wonderwerk is? Het "Hulle" al ooit iets geskep? O ja, behalwe die lawwe robotjies natuurlik. "Hulle" kan niks doen om jou Saligheid te verseker nie, maar wel om dit van jou weg te hou, as jy vir "Hulle" die mag gee om dit te doen.
Vrees die Here, nee nie die vrees wat jou broek laat bewe nie, maar ag Hom met respek en aanbid Hom omdat daar niks groter as Hy is nie, en berus jou in sy almag. En sit al jou vertroue in Hom, want "Hulle" is net 'n versinsel van mense wat hulleself neerbuig voor "Hulle".
"Moenie op mense staatmaak nie: hulle blaas so maklik die laaste asem uit. Hulle is min werd." (Jes. 2:22)
Oppas vir "Hulle", "Hulle" sit dalk in jou kop. ~ Willem Botha, 12/01/2022
En so wrintiewaar breek daar weereens 'n nuwe jaar aan, soos elke jaar, 'n nuwe begin, nuwe uitdagings, nuwe uitsien maar ook dalk effe kommer. Terloops, mag dit vir jou en jou geliefdes ook 'n wonderlike jaar van tonne genade wees. Dalk groet ons hierdie jaar nog hierdie aaklige virus ook. Hoe fantasties sal dít wees. En as jy dalk hierdie afgelope jaar deur trauma en hartseer is bid ons vir jou die Here se vertroosting en genade toe.
Dalk het jy ook 'n kas of twee reggepak of selfs 'n nuwe voorneme of twee vir jouself gemaak. My eerste voorneme was om bietjie minder opvlieënd te wees en my minder te vererg, maar 1 Januarie was dit reeds in die drein af. Nee wat, ek gee op met voornemens, hulle werk nie.
Nietemin, praat van kaste reg pak, ek het weer my geestelike kas ook deurgekyk en besluit wat ek glo en waarop ek staan, en wat moet bly en wat maar eerder moet gaan. Maak ek mos die fout om my einde verlede jaar bloot te stel aan iemand se ideologieë wat my dwars in die krop gesteek het. Maar dit was 'n goeie oefening en ek moes dinge oordink, want ek moes besluit of hierdie persoon 'n klomp goed in my geestelike kas gaan pak en of ek dit eerder gaan ignoreer. Wat ek toe wel gedoen het. Maar dit was goed, want ek moes besluit waarop ek steeds staan. My vraag is egter vir my en jou of jy weet waarop jy staan en wat jy glo. Glo jy nog aan die basiese waarhede van God se woord? God as Skepper, die maagdelike geboorte, die Bybel as die onfeilbare Woord van God, die kruisiging, opstanding en wederkoms en dan natuurlik God se genade. Dis die kern van wat ons glo, maar daar is soveel aanslae op ons geloofslewe, dat ons regtig moet hakke inkap wanneer ander ons laat twyfel. En Covid het ook 'n rol gespeel om ons geloof weg te kalwe.
Ons denke moet élke dag vernuwe word en ons moet élke dag besluit of hierdie waarhede van die evangelie steeds vasstaan.
"Julle moenie aan hierdie sondige wêreld gelyk word nie, maar laat God julle verander deur julle denke te vernuwe. Dan sal julle ook kan onderskei wat die wil van God is, wat vir Hom goed en aanneemlik en volmaak is." (Rom. 12:2).
Stem jy saam dat dit bitter moeilik raak om nié aan hierdie sondige wêreld gelyk te word nie? Goeiste, ek is soms geskok oor hoe vêr die "wêreld" wegbeweeg van die Here af. Die mees skokkende goed word deesdae aanvaar op grond van menseregte, en mens word so maklik meegesleur. In die ou dae het die leraars geweldig baie "verdoemenis" gepreek, maar toe begin die kansels drup van die stroop van genade. Albei is reg, want ons weet dat genade verniet is, maar dis DEFINITIEF nie "cheap" nie! Ons kan nié maak wat ons wil nie.
Pak weer daai kaste reg, oordink alles wat daarin gepak is en gooi uit wat nodig is en stof af wat afgestof moet word. Maak doodseker dat ander se opinies jou nie van die waarheid af wegtrek nie, maar jou ook nie swaar laat dra aan ondraaglike laste nie. Begin die jaar vars, kry orde in daardie geestelik kaste en werk weer opnuut aan dít wat dalk al bietjie stof vergaar het.